
บทที่ 5
ผลการศึกษาข้อมูลเชิงคุณภาพ
องค์ความรู้ว่าด้วย กระบวนการเข้าสู่การค้ามนุษย์
ในบทนี้เป็นการนำเสนอผลการสังเคราะห์ผลการศึกษาตามโครงการศึกษากระบวนการเข้าสู่การค้ามนุษย์ ที่มีการศึกษาใน 2 รูปแบบ คือ การเก็บรวบรวมข้อมูลตามระเบียบวิธีวิจัยเชิงคุณภาพ (Qualitative Research) และการเก็บรวบรวมข้อมูลด้วยระเบียบวิธีวิจัยเชิงปริมาณ (Quantitative Research) ซึ่งใช้แบบสอบถามเป็นเครื่องมือในการเก็บรวบรวมข้อมูล โดยที่การเก็บรวบรวมข้อมูลตามระเบียบวิธีวิจัยเชิงคุณภาพ นั้นผู้วิจัยได้กำหนดให้มีการศึกษาละเก็บรวบรวมข้อมูลเชิงลึกใน 4 พื้นที่หลัก ได้แก่ 1) พื้นที่ที่มีการค้ามนุษย์ในรูปแบบการค้าประเวณี ได้แก่ พื้นที่จังหวัดเชียงราย (เพ็ญศิริ พันพา และคณะ, 2550) พื้นที่จังหวัดพะเยา (คณะวิจัยชุมชน เครือข่ายองค์กรแม่ญิงพะเยา,2550) 2)  พื้นที่ที่มีการค้ามนุษย์ในรูปแบบการค้าแรงงาน ได้แก่ พื้นที่จังหวัดตาก (สายฝน น้อยหีด, 2550) และพื้นที่จังหวัดสมุทรสาคร (เครือข่ายส่งเสริมคุณภาพชีวิตแรงงาน(LPN), 2550) ส่วนการเก็บรวบรวมข้อมูลตามระเบียบวิธีวิจัยเชิงปริมาณนั้น ผู้ศึกษาได้ทำการเก็บรวบรวมข้อมูลจากกลุ่มเหยื่อการค้ามนุษย์ชาวไทยและชาวต่างประเทศที่ได้รับการช่วยเหลือจากหน่วยงานในสังกัดของกรมพัฒนาสังคมและสวัสดิการ
 จำนวน 6 หน่วยงาน ครอบคลุม 4 ภูมิภาคในประเทศ

โดยมีประเด็นหลักในการสังเคราะห์องค์ความรู้ในบทที่ 4 นี้ทั้งสิ้น 3 ประเด็น ได้แก่ 
1. เงื่อนไข ปัจจัยที่ส่งเสริม และสนับสนุนให้เกิดกระบวนการค้ามนุษย์ 
2. เงื่อนไข ปัจจัยที่ส่งเสริม และสนับสนุนให้ผู้คนเข้าสู่การค้ามนุษย์ 
3. กระบวนการค้ามนุษย์ในพื้นที่และรูปแบบ (pattern) ของการเข้าสู่กระบวนการค้า
มนุษย์ 

4.  ความเสียหาย/ผลกระทบที่เหยื่อการค้ามนุษย์ต้องเผชิญ 
ปรากฏผลการรวบรวม และสังเคราะห์องค์ความรู้ตามประเด็นดังกล่าว ดังนี้
5.1 เงื่อนไข ปัจจัยที่ส่งเสริม และสนับสนุนให้เกิดกระบวนการค้ามนุษย์ 

การสังเคราะห์องค์ความรู้ในประเด็นนี้ เป็นการสร้างองค์ความรู้เกี่ยวกับเงื่อนไข ปัจจัยที่ส่งเสริม สนับสนุนให้เกิดกระบวนการค้ามนุษย์ในพื้นที่ โดยมุ่งความสนใจไปที่การวิเคราะห์บริบททางเศรษฐกิจ สังคม วัฒนธรรม ในแต่ละพื้นที่ที่ทำให้พื้นที่ดังกล่าวเป็นพื้นที่ต้นทาง พื้นที่ทางผ่าน และพื้นที่ปลายทางของปัญหาการค้ามนุษย์  การสังเคราะห์องค์ความรู้ตามประเด็นนี้ผู้วิจัยจะทำการแยกเป็นประเด็นย่อยโดยใช้พื้นที่เป็นตัวจำแนก กล่าวคือ จะแบ่งการนำเสนอผลการสังเคราะห์องค์ความรู้เกี่ยวกับเงื่อนไข ปัจจัยที่ส่งเสริมและสนับสนุนให้เกิดกระบวนการค้ามนุษย์ในพื้นที่ต่างๆ ได้แก่
 1. พื้นที่ที่มีปรากฏการณ์การค้ามนุษย์ในรูปแบบของการค้าประเวณีรุนแรง ได้แก่ พื้นที่จังหวัดเชียงราย และจังหวัดพะเยา
2. พื้นที่ที่มีปรากฏการณ์การค้ามนุษย์ในรูปแบบของการค้าแรงงาน ได้แก่ พื้นที่จังหวัดตาก และจังหวัดสมุทรสาคร
กล่าวคือ 

5.1.1 พื้นที่ที่มีปรากฏการณ์การค้ามนุษย์ในรูปแบบของการค้าประเวณีรุนแรง ได้แก่ พื้นที่จังหวัดเชียงราย และจังหวัดพะเยา 


5.1.1.1 พื้นที่อำเภอแม่สาย จังหวัดชียงราย อำเภอแม่สาย จังหวัดเชียงราย เป็นเมืองชายแดน ระหว่างประเทศไทย และประเทศพม่า คือ อำเภอท่าขี้เหล็ก จากการสังเคราะห์ผลการศึกษาของนักวิจัยในพื้นที่ พบว่า เงื่อนไข ปัจจัยสำคัญที่ส่งเสริม สนับสนุนให้เกิดกระบวนการค้ามนุษย์ในพื้นที่อำเภอแม่สาย ประกอบด้วยเงื่อนไข ปัจจัยที่หลากหลาย ดังนี้


1) เงื่อนไข ปัจจัยทางภูมิศาสตร์หรือที่ตั้งของอำเภอแม่สายที่เอื้อต่อการเกิดขึ้นของกระบวนการค้ามนุษย์ กล่าวคือ อำเภอแม่สาย เป็นเมืองชายแดน ระหว่างประเทศไทย และอำเภอท่าขี้เหล็ก ประเทศพม่า มีแม่น้ำสายเป็นพรมแดนกั้น มีสะพานเชื่อมทั้งสองเข้าด้วยกัน อำเภอแม่สายมีแนวเขตติดต่อกับประเทศพม่ายาวประมาณ 45 กิโลเมตร ทั้งสองประเทศก็ยังมีการติดต่อค้าขายกันมานับตั้งแต่ในอดีตจนถึงปัจจุบันโดยมีช่องทางเข้าออกตามแนวพรมแดนที่เป็นทางการ 2 จุดคือ จุดผ่านแดนถาวรแม่สาย – ท่าขี้เหล็ก 1และ จุดผ่านแดนถาวร แม่สาย-ท่าขี้เหล็ก 2  รวมถึงจุดผ่อนปรนที่เปิดเพื่อตอบสนองความสะดวกในการค้าขายข้ามพรมแดนนำไทยพม่า ในส่วนของแม่สาย 11 จุดด้วยกันโดยมีจุดผ่อนปรนที่เป็นจุดหลัก 4 จุดด้วยกัน นอกจากนี้อำเภอแม่สาย ยังมีช่องทางที่ล่อแหลมและช่องทางลับ ที่ประชาชนในพื้นที่ชายแดนใช้เป็นเส้นทางข้ามแดนและลักลอบเข้าเมืองหลายแห่งด้วยกัน อาทิเช่น  บ้านผาหมี ต.เวียงพางคำ  อ.แม่สาย บ้านห้วยน้ำริน ต.เวียงพางคำ อ.แม่สาย บ้านสายลมจอย ต.เวียงพางคำ อ.แม่สาย เป็นต้น ซึ่งจุดผ่อนปรนและช่องลับเหล่านี้จึงล้วนเป็นที่มาของปัญหาการลักลอบหนีเข้ามาภายในประเทศไทย ของบุคคลต่างด้าว นอกจากนี้ยังไม่รวมถึงพรมแดนธรรมชาติที่เป็นแนวสันเขาที่สามารถติดต่อถึงกันได้ที่ไม่ใช่ช่องทางปกติ ซึ่งล้วนแล้วแต่มีส่วนเกี่ยวข้องกับการหลบหนีเข้าเมือง และกระบวนการค้ามนุษย์ทั้งสิ้น
2) เงื่อนไข ปัจจัยทางด้านการเมือง ทั้งในแง่มุมของความไม่สงบของการเมืองภายในของประเทศพม่า และการถูกกดทับ เบียดขับให้ไปอยู่ชายขอบความเจริญ ความกินดีอยู่ดี และการมีชีวิตที่อยู่อย่างสมศักดิ์ศรีความเป็นมนุษย์ของกลุ่มคนไร้รัฐที่เข้ามาอยู่ในเขตรัฐไทย กล่าวคือ ความไม่สงบของการเมืองภายในของประเทศพม่าที่เต็มไปด้วยความขัดแย้ง และนำไปสู่ปัญหาที่กระทบต่อความกินดีอยู่ดี และความปลอดภัยในชีวิตและทรัพย์สินของผู้คนในประเทศ เป็นเงื่อนสำคัญที่ทำให้ผู้คนอพยพเคลื่อนย้ายจากประเทศพม่าเข้าสู่ประเทศไทย ส่งผลให้บริเวณพื้นที่ชายแดนอำเภอแม่สาย มีลักษณะของชุมชนแบบพหุลักษณ์ที่ประกอบด้วยกลุ่มคนหลากหลายชาติพันธ์ เช่น กลุ่มจีนฮ่ออพยพ กลุ่มจีนฮ่ออิสระ กลุ่มไทยลื้อ จากเชียงตุงสิบสองปันนา ผู้ผลัดถิ่นสัญชาติพม่า ซึ่งส่วนใหญ่เป็นกลุ่มไทยใหญ่ในรัฐฉานท่าขี้เหล็ก ผู้หลบหนีเข้าเมืองจากพม่า กลุ่มบุคคลบนพื้นที่สูง กลุ่มชนบนพื้นที่สูง กลุ่มผู้ถอนสัญชาติไทยตาม ปว. 337 การอพยพย้ายถิ่นข้ามไปมาระหว่างกลุ่มคนที่มีความหลากหลาย ในพื้นที่นี้ก็เริ่มมีปัญหาเมื่อต้องเผชิญกับการเกิดขึ้นของการอ้างความมีอยู่จริงของเส้นพรมแดนรัฐชาติที่ใช้เป็นตัวแยกผู้คนให้ออกจากกัน และแบ่งแยก คนให้มีตำแหน่งแห่งที่ที่ชัดเจนเช่นการเป็นพลเมืองของรัฐ ซึ่งแนวคิดเรื่องรัฐสมัยใหม่นั้นยังผลทำให้เกิดความขัดแย้ง  การกีดกัน และเบียดขับผู้คนซึ่งมิใช่ พลเมืองของรัฐไทยออกไป ทำให้ผู้คนเหล่านั้น กลายเป็นชายขอบของรัฐ และสังคม ส่งผลให้ช่องทางหรือโอกาสในการจะเข้าสู่ระบบการทำงานที่มั่นคง และปลอดภัยนั้นค่อนข้างเป็นอย่างจำกัด หรือแทบจะไม่สามารถเกิดขึ้นได้เลย ฉะนั้นจึงมีกลุ่มคนที่เล็งเห็นว่าสถานการณ์ดังกล่าวเป็นสิ่งที่จะสร้างโอกาสแห่งความร่ำรวย ฉะนั้นจึงเกิดธุรกิจในการจัดหา นำพา ขนส่ง และการซื้อขายผู้คนบริเวณชายแดนสู่ธุรกิจบริการทางเพศ และธุรกิจอื่นๆ ลักษณะเช่นนี้ถือเป็นบริบททางด้านสังคมและวัฒนธรรมที่เป็นอีกหนึ่งเงื่อนไขปัจจัยที่ส่งเสริมสนับสนุนให้เกิดกระบวนการค้ามนุษย์ในพื้นที่ 
3) เงื่อนไข ปัจจัยทางด้านเศรษฐกิจก็เป็นอีกหนึ่งเงื่อนไข ปัจจัยที่ส่งเสริมสนับสนุนให้พื้นที่ดังกล่าวเป็นพื้นที่ต้นทาง ทางผ่าน และเป็นปลายทางของการค้ามนุษย์ กล่าวคือ อำเภอแม่สายเป็นอำเภอหนึ่งของจังหวัดเชียงราย  ที่มีความสำคัญในเรื่องของการค้าชายแดน  เนื่องจากอำเภอแม่สายมีสภาพทางภูมิศาสตร์ที่ค่อนข้างเหมาะสม  เพราะเป็นอำเภอตั้งอยู่บริเวณที่เป็นพรมแดนระหว่างประเทศไทย-พม่า มีอาณาเขตติดต่อกับจังหวัดท่าขี้เหล็กของประเทศสหภาพพม่าและยังสามารถติดต่อค้าขายกับประเทศจีนทางตอนใต้ได้อีกด้วย ที่สำคัญอำเภอแม่สายเป็นพื้นที่เศรษฐกิจพิเศษ  ในระยะ 5 ปีที่ผ่านมา อำเภอแม่สาย มีความเจริญเติบโตทางเศรษฐกิจอย่างรวดเร็ว ทั้งนี้เป็นเพราะรัฐบาลดำเนินนโยบายเปิดตลาดการค้ากับต่างประเทศเพิ่มมากขึ้น มีนักธุรกิจเข้ามาทำการค้าขายระหว่างประเทศมากขึ้น และถือเป็น ภูมิภาคสี่เหลี่ยมเศรษฐกิจระหว่าง จีน พม่า ลาว และไทย รัฐบาลได้สนับสนุนให้มีการก่อสร้างและปรับปรุงโครงสร้างพื้นฐาน เพื่อรองรับความเจริญที่ทวีขึ้น เช่น การขยายผิวจราจรถนนพหลโยธิน เชียงรายถึงแม่สาย อันเป็นถนนสายหลักให้มีผิวจราจร 4 ช่องทางจราจร ทำให้การเดินทางและการขนส่งสินค้าสะดวกและรวดเร็วขึ้น รวมทั้งก่อสร้างถนนสายเลี่ยงเมือง 2 สาย และปรับปรุงถนนเครือข่ายภายในเขตเทศบาลให้ได้มาตรฐาน การก่อสร้างด่านศุลกากรแห่งใหม่ บริเวณหัวสะพานข้ามแม่น้ำสายให้เป็นจุดบริการอำนวยความสะดวกแบบครบวงจร ( One Stop Service ) และการก่อสร้างสะพานข้ามแม่น้ำสายแห่งที่ 2  จากสะพานแห่งแรกไปทางทิศตะวันออกประมาณ 3 กิโลเมตร เพื่อลดความแออัดของการจราจรบริเวณแม่น้ำสายในปัจจุบัน  
การพัฒนาด้านโครงสร้างพื้นฐานตามนโยบายการพัฒนาแม่สายให้เป็นเมืองศูนย์กลางการค้าในเขตสี่เหลี่ยมเศรษฐกิจของภูมิภาคเอเชียตะวันออกเฉียงใต้นำมาซึ่งการเติบโตอย่างรวดเร็วของอำเภอแม่สายรวมทั้งการพัฒนาด้านอื่นเช่น นโยบายการพัฒนาการท่องเที่ยวในรูปแบบต่างๆสิ่งเหล่านี้ล้วนเป็นปัจจัยที่เป็นตัวกระตุ้นหรือตัวเร่งกระบวนการเปลี่ยนแปลงให้เกิดขึ้นในพื้นที่ และเป็นจุดดึงดูดให้ประชาชนจากฝั่งประเทศเพื่อนบ้านคือพม่าซึ่งมีปัจจัยทางการเมืองและเศรษฐกิจความยากจนอัตคัด  มาแสวงหาโอกาสที่ดีกว่าในชีวิตในรูปแบบแรงงานข้ามชาติ โดยเฉพาะเมื่อพม่าต้องเผชิญกับภาวะเงินเฟ้ออย่างหนักซึ่งเป็นผลพวงมาจากการดำเนินนโยบายของรัฐบาลทหารพม่า โดยเฉพาะการปรับเงินเดือนข้าราชการขึ้น 10 เท่าของเงินเดือนเดิม ประกอบด้วยผลกระทบจากการบอยคอตของชาติตะวันตก ส่งผลให้ค่าเงินจ๊าดอย่างรุนแรงซึ่งอัตราแลกเปลี่ยนอยู่ที่ 4500 จ๊าดต่อ 100 บาทไทย ภาวะเงินเฟ้อส่งผลต่ออัตราครองชีพของคนระดับล่างในพม่าที่ยากจนอยู่แล้วรวมทั้งประเทศไทยเองมีความต้องการใช้แรงงานต่างด้าวของสถานประกอบการเพิ่มมากขึ้น ทำให้กลุ่มคนต่างด้าวจากพม่าทะลักหลั่งไหลเข้าสู่ประเทศไทยจำนวนมาก
จะเห็นได้ว่านโยบายทางเศรษฐกิจการเปิดประตูการค้าชายแดน การส่งเสริมการท่องเที่ยว ผนวกกับกระแสโลกาภิวัฒน์ได้ส่งผลต่อการอพยพย้ายถิ่นเป็นปรากฏการณ์ที่เกิดจากการเคลื่อนย้ายแรงงานจากประเทศหนึ่งไปสู่อีกประเทศหนึ่งโดยมีลักษณะที่สัมพันธ์กันภายใต้การเปลี่ยนแปลงทางเศรษฐกิจ สังคม วัฒนธรรม การเมือง อย่างรวดเร็วในขณะเดียวกันการหลั่งไหลของแรงงานข้ามชาติมักเข้ามาอย่างไม่ถูกต้องตามกฎหมาย ได้ส่งผลให้เกิดช่องว่างในการแสวงหาผลประโยชน์จากกลุ่มบุคคลที่ไร้ความมั่นคง อาศัยความยากจนมาเป็นตัวชี้วัดชักนำให้เกิดกระบวนการค้ามนุษย์ซึ่งยังไม่นับรวมคนชายขอบในพื้นที่จำนวนมากที่ตกอยู่ในสถานะของคนไร้สัญชาติ คนยากจน อัตคัดขัดสน และต้องดิ้นรนทำมาหากิน ประกอบกับการพัฒนาที่เน้นด้านโครงสร้างพื้นฐานเศรษฐกิจ โดยเฉพาะการหลั่งไหลเข้ามาของวัฒนธรรมบริโภคนิยมที่ให้ความสำคัญกับเรื่องวัตถุสิ่งของ การมีหน้าตา การยอมรับในสังคมโดยการวัดกันด้วยทรัพย์สินเงินทองบ้านช่อง เพื่อชดเชยกับการสูญเสียสถานะทางสังคมไปและสร้างการยอมรับด้วยการสร้างฐานะแทนซึ่งปัญหาเหล่านี้นำมาซึ่งค่านิยมของคนในพื้นที่ในชุมชนและเป็นสาเหตุของการถูกชักนำชักจูงเข้าสู่กระบวนการค้ามนุษย์ เข้าสู่กระบวนการค้าประเวณี ในพื้นที่เพิ่มมากขึ้น และหลากหลายรูปแบบมากยิ่งขึ้นไม่ว่าจะเป็นการค้าแบบเปิดเผยเต็มใจ แอบแฝง หรือการถูกล่อลวง บีบบังคับ
ซึ่งสอดคล้องกับสถานการณ์ ของ อำเภอแม่สายมากที่สุดหากมองในฐานะที่แม่สาย เป็นปลายทางของการนำพาเด็กหญิงที่อยู่ในภาวะยากลำบาก มาขายบริการให้แก่นักท่องเที่ยวที่มีมากขึ้นทั้งที่เต็มใจและถูกบังคับ หลังจากนโยบายพัฒนา อำเภอแม่สายเป็นแหล่งท่องเที่ยว สิ่งที่เป็นตัวบ่งชี้ก็คือ จำนวนสถานบริการที่เกี่ยวข้องกับธุรกิจทางเพศ ทั้งที่เปิดเผยและแอบแฝงเกิดขึ้นมากมาย ซึ่งในช่วง  5 ปี ที่ผ่านมาธุรกิจดังกล่าวเติบโตอย่างรวดเร็วผุดขึ้นราวกับดอกเห็ด  ซึ่งจากเดิมมีอยู่ไม่มากและเป็นสถานประกอบการที่เปิดเผยในลักษณะเป็นซ่องหรือบ้านโคมเขียว  แต่ปัจจุบันปรับตัวและรูปแบบเปลี่ยนแปลงไปเป็นแบบแอบแฝงมากขึ้น
จำนวนสถานประกอบการที่เกี่ยวข้องกับธุรกิจทางเพศ  ในอำเภอแม่สาย มีทั้งหมด  43 แห่ง แบ่งเป็นประเภทดังนี้
	- คาราโอเกะ   
	27 
 
แห่ง

	- นวดแผนโบราณ หรือ นวดสปา   
	10 
 
แห่ง

	- ห้องอาหาร และร้านอาหาร      
	  6  

แห่ง



กลุ่มเป้าหมายโดยส่วนใหญ่ เป็นหญิงสาว ชาวไทยใหญ่  หรือกลุ่มผู้ที่อพยพจากฝั่งท่าขี้เหล็กเข้ามาอยู่อาศัยในเมืองไทย หรือหญิงสาวชาวไทยลื้อจากเชียงตุง  จำนวนสถานบริการจะมีหนาแน่นคือบริเวณชุมชนเกาะทราย และชุมชนสายลมจอย ซึ่งส่วนใหญ่เป็นคาราโอเกะและบาร์เบียร์  

จากภาพรวมของสถานการณ์ที่กล่าวมาในข้างต้นทำให้เห็นว่า กระบวนการค้ามนุษย์ ในรูปของการค้าประเวณี ใน อำเภอแม่สาย มีสถานะทั้งที่เป็นต้นทาง  จุดพักส่งต่อ  และปลายทาง รวมทั้งรูปแบบการค้า  กลุ่มเป้าหมายที่เปลี่ยนไป  และมีความซับซ้อนของปัญหามากขึ้น  ซึ่งยังไม่นับรวมจำนวนหญิงสาวที่ไปขายบริการต่างประเทศ  การแต่งงานกับชาวต่างชาติหรือแต่งงานเป็นภรรยาน้อยของผู้มีฐานะ  และหญิงสาวกลุ่มดังกล่าวจะส่งเงินกลับมาทางบ้านเพื่อปลูกบ้านใหม่ให้ พ่อ แม่ จนกลายเป็นค่านิยมของการขายลูกสาว หรือการยินดี เต็มใจกับการประกอบอาชีพการขายบริการของบุตรตน และเกิดการชักชวนกันเป็นชุมชน โดยเพื่อน  ญาติพี่น้อง มากกว่าการเป็นนายหน้าที่เป็นคนนอกซึ่งเป็นสถานการที่น่าเป็นห่วง และเริ่มมีหมู่บ้าน ชุมชนของกลุ่มหญิงสาวที่ไปทำงานในประเทศเพื่อนบ้าน  เช่น หมู่บ้านสิงคโปร์ มาเลย์ ฯลฯ ซึ่งมีแนวโน้มคล้ายหมู่บ้านเขยฝรั่งในอีสาน หลายจังหวัดที่นิยมในอาชีพเมียเช่าจนแต่งงานกับคนต่างชาติ และกลับมาอยู่เมืองไทยจนกลายเป็นหมู่บ้านเขยนานาชาติในที่สุด 




5.1.1.2 พื้นที่จังหวัดพะเยา  มีบริบททางสังคม วัฒนธรรมที่แตกต่างจากพื้นที่อำเภอแม่สาย จังหวัดเชียงราย อย่างเห็นได้ชัด  ทั้งนี้ผลการศึกษาในพื้นที่สะท้อนให้เห็นว่าปรากฏการณ์การค้ามนุษย์ที่เกิดขึ้นในพื้นที่จังหวัดพะเยาในปัจจุบันนั้นมีมีความสัมพันธ์เชื่อมโยงกับบริบททางเศรษฐกิจ สังคม วัฒนธรรม และการเมืองในแต่ช่วงเวลา/ยุคสมัย ฉะนั้นการเกิดขึ้นของปรากกฏการณ์การค้ามนุษย์ในพื้นที่จึงมีความเปลี่ยนแปลง เลื่อนไหล อย่างเป็นพลวัตร จากการศึกษาประวัติศาสตร์ของปัญหาการค้าประเวณีของหญิงสาวในพื้นที่ สามารถสรุปได้ว่า เงื่อนไข ปัจจัยสำคัญที่ส่งเสริมและสนับสนุนให้เกิดกระบวนการค้ามนุษย์ในพื้นที่ คือ 
1) ความยากจนของคนในชุมชน ถือเป็นเงื่อนไข ปัจจัยที่สำคัญที่เรามิสามารถ
ปฏิเสธได้ว่ามีความเกี่ยวข้องโดยตรงกับการเกิดขึ้นของกระบวนการค้ามนุษย์ในพื้นที่  และจังหวัดพะเยาถือเป็นอีกหนึ่งจังหวัดที่เผชิญกับปัญหาดังกล่าว กรณีตัวอย่างที่สะท้อนให้เห็นถึงความสัมพันธ์ระหว่างความยากจน กับการเกิดขึ้นของปรากฏการณ์การค้ามนุษย์ในพื้นที่ คือ ในปี  2543 ทางองค์กรเครือข่ายแม่ญิงพะเยาได้ทำการวิเคราะห์สถานการณ์ในพื้นที่ตำบลป่าซาง อำเภอดอกคำใต้ และตำบลลอ ตำบลทุ่งรวงทอง อำเภอจุน ที่มีสถานการณ์การเคลื่อนย้ายแรงงานเด็กและหญิงเพื่อการค้าประเวณี/ขายบริการทางเพศค่อนข้างรุนแรง พบว่า ปัจจัยผลักที่เกี่ยวข้องกับการเคลื่อนย้ายแรงงานเด็กและหญิงเพื่อการค้า คือ  ปัญหาความยากจนเป็นปัจจัยค่อนข้างสำคัญ โดยที่ร้อยละ 90 ของครัวเรือนในชุมชนเป้าหมาย มีหนี้สิน สาเหตุคือกู้ยืมมาลงทุนทำการเกษตร  ซื้อข้าวหรืออาหาร  จ่ายค่ารักษาพยาบาล  เป็นค่าใช้จ่ายในการเดินทาง และหางานทำในกรุงเทพ ฯ  จ่ายค่านายหน้าเพื่อไปทำงานต่างประเทศ และเป็นค่าการศึกษาของเด็กในจำนวนครัวเรือนที่เป็นหนี้ร้อยละ 40  มีหนี้ระหว่าง 10,000 – 50,000 บาท ร้อยละ 30 มีหนี้ระหว่าง 50,000 –100,000 บาท  ร้อยละ 20   มีหนี้ระหว่าง  100,000  บาทขึ้นไป   เกือบร้อยละ  70  ของครอบครัวในกลุ่มเป้าหมายอยู่ในภาวะที่ยากจน นอกจากนี้เกือบครึ่งหนึ่งของครอบครัวในหมู่บ้านเป้าหมาย ไม่มีที่ทำกินเป็นของตนเอง ส่วนคนที่มีที่ดิน มีที่ดินขนาดเล็ก ซึ่งน้อยกว่า 10 ไร่ลงมา ไม่สามารถผลิตข้าวให้เพียงพอกับการบริโภคในครอบครัว  มีครอบครัวจำนวนน้อยที่ปลูกพืชเศรษฐกิจเป็นพืชเสริม เพื่อหารายได้ที่เป็นตัวเงินบ้าง แต่การปลูกพืชเศรษฐกิจก็มีความเสี่ยงค่อนข้างสูงเนื่องจากต้องมีเงินลงทุนมาก ประมาณ  5,000 – 20,000  บาท / ไร่  และความไม่แน่นอนของราคาตลาด
2) การมีประวัติศาสตร์ของการค้าประเวณีมาอย่างยาวนาน จึงทำให้การเดิน
ทางเข้าสู่อาชีพขายบริการทางเพศของหญิงสาวเป็นเรื่องที่ “ยอมรับได้” กลายเป็นเรื่องธรรมดาที่สามารถเกิดขึ้นได้ ในบางกรณีเป็นเรื่องที่ควรจะทำ เพราะถือเป็นการตอบแทนพระคุณบุพการี  กล่าวคือ ผลพวงจากความยากจนของผู้คนในจังหวัดพะเยา ส่งผลให้การใช้เรือนร่างของหญิงสาวเพื่อแลกเปลี่ยนกับเงินตราเกิดขึ้นมานับตั้งแต่อดีต ผลการศึกษาในพื้นที่สะท้อนข้อมูลว่า การค้าประเวณีของหญิงสาวเกิดขึ้นนับตั้งแต่ปี พ.ศ. 2475 – 2500 ซึ่งเป็นยุคที่จังหวัดมีการเข้ามาของกลุ่มนายทุนบริษัทบอมเบย์ ซึ่งเป็นบริษัททำไม้จากประเทศอังกฤษได้เข้ามาทำสัมปทานไม้บริเวณชุมชน กิจการดังกล่าวทำให้เกิดการไหลเวียนของเงินตรา และการสะพัดของเงินในกลุ่มคนที่เกี่ยวข้อง อาทิ นายห้าง คนรับจ้างตัดไม้ ควาญช้าง ฉะนั้นกลุ่มคนเหล่านี้จึงเป็นที่หมายปองของหญิงสาวในชุมชนที่เข้าไปทำงานที่ปางช้าง หรือบางคนก็ไปเที่ยวที่ปางช้าง เมื่อไปแล้วก็ได้เป็นเมียของนายห้าง โดยการเป็นเมียชั่วคราวของนายห้างนี้จะมีการดำเนินการผ่านคนกลาง ซึ่งมักเป็นพวกแม่อุ้ย(คนแก่) ที่ทำหน้าที่คล้ายคลึงกับที่เราเรียกในปัจจุบันว่า เอเย่นต์ โดยปัจจัยที่ทำให้ผู้หญิงตัดสินใจยอมไปเป็นเมียของนายห้าง ตามไปอยู่กับพ่อเลี้ยงช้างที่มารับจ้างทำไม้ให้บริษัทอังกฤษ คือการเป็นม่าย และถ้าเป็นสาวก็เป็นพวกเด็กกำพร้าที่ไม่มีพ่อแม่คอยดูแลสั่งสอน และหลังจากที่นายห้างเดินทางกลับประเทศ ผู้หญิงเหล่านี้ก็จะ “ลงใต้” ไปขายตัวกันต่อ (การเดินทางไปขายตัวในจังหวัดอื่นที่อยู่ใต้จังหวัดพะเยา เช่น กรุงเทพฯ สงขลา) ในยุคต่อมา คือ พ.ศ. 2500 - 2512 เป็นยุคของการพัฒนาโครงสร้างพื้นฐาน ถนนหนทางค่อนข้างสะดวก มีกลุ่มคนต่างถิ่นเข้ามาในชุมชนมากยิ่งขึ้น เช่น กลุ่มพ่อค้าเร่ จึงปรากฏว่ามีผู้หญิงที่หนีตามผู้ชายต่างถิ่น ซึ่งส่วนใหญ่เป็นกลุ่มผู้หญิงใจแตก และเป็นผู้หญิงที่อึดอัดกับสภาพชีวิตความเป็นอยู่    สุดท้ายจึงตัดสินใจหนีออกไปจากหมู่บ้านเพื่อไปแสวงหาโอกาสใหม่ในชีวิต จนในที่สุดต้องไปขายตัวที่กรุงเทพฯ พ.ศ. 2512 – 2520 ในช่วงนี้มีเด็กสาวจากชุมชนไปขายบริการทางเพศมากขึ้นจากเดิม หากรูปแบบที่เคยหนีตามผู้ชายหรือถูกล่อลวงไป เปลี่ยนมาเป็นการได้รับชักชวนจากกลุ่มบุคคลที่เรียกว่า เอเย่นต์ ซึ่งเป็นคนภายนอก แต่มีคนในชุมชนเป็นผู้พาเอเย่นต์ไปติดต่อกับพ่อแม่ของผู้หญิง โดยมีสิ่งล่อใจเป็นเงิน เครื่องใช้ สิ่งของต่างๆ พร้อมทั้งชวนเชื่อเรื่องความสะดวกสบายและมีชีวิตที่ดีขึ้น พ.ศ. 2520 – ปัจจุบัน เป็นช่วงเวลาที่ผู้หญิงหลายคนในหมู่บ้านล่องใต้ไปขายตัวที่กรุงเทพฯและที่อื่นๆ ได้กลับมาอาศัยในหมู่บ้านและแต่งงานอยู่กินกับชายหนุ่มในหมู่บ้าน ความเปลี่ยนแปลงในชุมชนที่เห็นได้ชัดในยุคนี้คือ ความคิดทางด้านเงินทองและวัตถุกับการดำเนินชีวิตที่เกิดขึ้นในชุมชน ไม่ว่าจะเป็น บ้านไม้หลังใหญ่ ข้าวของเครื่องใช้สิ่งอำนวยความสะดวกครบครัน หรือเครื่องประดับทองรูปพรรณมูลค่าหลายหมื่น เรื่องเล่าเกี่ยวกับความสำเร็จในชีวิตของหญิงสาวที่เดินทาง “ลงใต้” หรือ “ไปนอก”  เป็นที่กล่าวขาน จนการ”ลงใต้” กลายเป็นความฝันของเด็กหญิง และเป็นความหวังของพ่อแม่ที่มีลูกสาว ฉะนั้นจึงไม่น่าแปลกใจที่มีบางชุมชนในจังหวัดพะเยา ครอบครัวที่ได้ลูกสาวจะมีการฉลองกินเลี้ยงกันอย่าง  เอิกเกริก เพราะการมีลูกสาวหมายถึงความร่ำรวยที่รออยู่ข้างหน้า  

5.1.2 พื้นที่ที่มีปรากฏการณ์การค้ามนุษย์ในรูปแบบของการค้าแรงงาน ได้แก่ พื้นที่จังหวัดตาก และจังหวัดสมุทรสาคร

5.1.2.1 พื้นที่อำเภอแม่สอด จังหวัดตาก ผลการศึกษาในพื้นที่อำเภอแม่สอด จังหวัดตาก สะท้อนว่าแม่สอดมีสถานภาพที่เด่นชัดที่สุดของพื้นที่คือ การเป็นพื้นที่ทางผ่านที่มีการนำแรงงานต่างด้าว/แรงงานข้ามชาติที่ลักลอบเข้าเมืองอย่างผิดกฏหมาย จากประเทศสหภาพพม่า เคลื่อนย้าย/อพยพเข้าพื้นที่ชั้นในของประเทศไทย เช่น กรุงเทพฯ หรือเขตเมืองของจังหวัดต่างๆ  พร้อมกันนี้ผลการศึกษาสะท้อนให้เห็นว่า เงื่อนไข ปัจจัยสำคัญที่ส่งเสริม สนับสนุนให้เกิดกระบวนการค้ามนุษย์ในพื้นที่ คือ 

1) เงื่อนไข ปัจจัยทางด้านภูมิศาสตร์ หรือสภาพธรรมชาติที่เอื้ออำนวย กล่าวคือ สภาพภูมิประเทศตามแนวชายแดน จังหวัดตาก มีจุดข้ามแดนอย่างไม่เป็นทางการอยู่มากมายตามตะเข็บชายแดน อาทิ ท่าเรือหางยาวในแม่น้ำเมย 17 ท่าที่คนฝั่งพม่าสามารถข้ามแดนมาสู่ประเทศไทยได้อย่างสะดวก หรือการเดิน การว่ายน้ำข้ามแม่น้ำที่กั้นระหว่างไทยและพม่า ซึ่งมีระยะทางราว 100 กว่ากิโลเมตร ซึ่งรัฐบาลไทยมิสามารถควบคุมได้ทั้งหมด และเมื่อพิจารณาในระดับ 5 อำเภอชายแดนในเขตจังหวัดตาก พบว่า มีพื้นที่ชายแดนที่ผู้คนสามารถข้ามแดนไปมาระหว่างประเทศพม่าและประเทศไทยกว่า 500 กิโลเมตร แม่น้ำเมยด้านจังหวัดตาก บางแห่งตื้นเขินและแคบจนสามารถใช้เป็นช่องทางเดินเท้าอพยพหลบหนีเข้ามาประเทศไทยได้ ด้วยสภาพภูมิประเทศที่มีอุปสรรคตามธรรมชาติน้อยและมีช่องทางที่สามารถสัญจรไปมาได้โดยง่ายดังกล่าว จึงเป็นสาเหตุสำคัญอีกประการหนึ่งให้ประชาชนชาวพม่าอพยพเข้ามาในเขตประเทศไทยได้ง่ายและเป็นการยากสำหรับเจ้าหน้าที่จากหน่วยงานต่างๆ จะสกัดกั้นและป้องกันการลักลอบเข้าประเทศได้
2) เงื่อนไข ปัจจัยทางด้านการเมืองของประเทศพม่า ตั้งแต่อดีตจนถึงปัจจุบัน เป็นปัจจัยผลักดันที่สำคัญที่ทำให้คนกลุ่มน้อยที่อาศัยอยู่ในประเทศพม่า เช่น ไทใหญ่ กะเหรี่ยง มุสลิมที่อพยพมาจากบังคลาเทศ ถูกผลักให้ออกนอกประเทศ เข้าสู่ประเทศไทย หลังจากพม่าได้รับเอกราชจากประเทศอังกฤษ ประเทศพม่าถูกปกครองโดยพรรคการเมืองพรรคเดียวมาเป็นเวลานานกว่า 30 ปี ซึ่งเป็นการปกครองแบบเผด็จการ มีการปราบปรามพรรคการเมืองที่อยู่ฝ่ายตรงข้ามรัฐบาลตลอดมา ประการสำคัญคือ (1) รัฐบาลได้ส่งกำลังทหารไปกวาดล้าง ทำให้มีการสู้รบกับชนกลุ่มน้อยตามแนวชายแดนไทย-พม่า ตลอดเวลา ผู้ใดที่มีความคิดเห็นขัดแย้งหรือท้าทายรัฐบาลจะถูกจับกุม ถูกบังคับให้ย้ายออกจากที่อยู่เดิม ซึ่งทำให้คนเหล่านั้นต้องถูกผลักดันออกนอกประเทศหรืออาจไปพึ่งพิงกองกำลังชนกลุ่มน้อยตามแนวชายแดน ประการสำคัญคนกลุ่มดังกล่าวส่วนใหญ่ประกอบด้วยชนชั้นปัญญาชน นักศึกษาและประชาชนทั่วไป จึงพากันเดินทางอพยพออกจากประเทศเพื่อหลบหนีการจับกุมและถูกทำการทารุณกรรมจากฝ่ายรัฐบาล ผลที่ตามมาก็คือ จำนวนผู้ลี้ภัย (Refugee) ผู้พลัดถิ่น (Displaced Person) ในประเทศต่างๆ ที่เป็นประเทศเพื่อนบ้านกับพม่า อาทิ ประเทศไทย เป็นต้น นอกจากนี้ก็มี (2) โครงการจัดการถิ่นที่อยู่ใหม่(Resettlement Programs) ของรัฐบาลพม่า ซึ่งเป็นต้นเหตุที่สำคัญที่ทำให้ประชาชนของตนเองต้องโยกย้ายถิ่น ความจริงแล้วโครงการนี้เป็นการบังคับให้โยกย้ายถิ่นฐานเพื่อกดดันประชาชนในพื้นที่ที่รัฐบาลทหารพม่าถือว่าอยู่ในอิทธิพลของพวกกบฎหรือเพื่อเหตุผลการพัฒนาเมืองตัวอย่าง อาทิเช่น มีพื้นที่แห่งหนึ่งมีประชาชน ประมาณ 250,000 บาท พบว่าเป็นประชาชนที่ถูกบังคับให้โยกย้ายออกจากเมืองย่างกุ้ง (Yangon) ซึ่งเป็นเมืองหลวงของประเทศให้ไปตั้งถิ่นฐานใหม่ในเมืองที่อยู่ห่างไกลออกไป การบังคับให้ย้ายถิ่นของรัฐบาลทหารพม่าจะให้ประชาชนเตรียมตัวเพียง 7-10 วัน เท่านั้น โดยไม่มีการจ่ายเงินทดแทนค่าบ้าน ที่ดินหรือทรัพย์สินที่เสียหายแต่อย่างใด และสถานที่อยู่ใหม่ที่จัดเตรียมให้คนเหล่านั้นย้ายไปอยู่ เป็นสถานที่ที่ไม่ได้มีการเตรียมการต่างๆ สำหรับการรับผู้คนจำนวนมากได้ ดังนั้น ที่อยู่แห่งใหม่จึงมีข้อจำกัดในหลายๆ ด้าน โดยเฉพาะด้านสาธารณสุข ด้านการบริการพื้นฐานการศึกษาและการบริการสุขภาพ
อีกสาเหตุหนึ่งที่ทำให้ประชากรของประเทศพม่าต้องอพยพโยกย้ายถิ่นก็คือ (3) การเกณฑ์แรงงานซึ่งถือเป็นนโยบายของรัฐบาลทหารพม่าอันเป็นนโยบายระดับชาติ ได้มีการบังคับใช้แรงงานอย่างกว้างขวาง โดยเฉพาะกับประชาชนที่อาศัยอยู่ในชนบทแรงงานที่ถูกบังคับเหล่านี้จะถูกส่งไปทำงานในโครงการต่างๆ ของรัฐบาล เช่น การก่อสร้างถนน ทางรถไฟ การก่อสร้างสนามบิน โรงงานผลิตไฟฟ้าด้วยพลังน้ำ ค่ายพักทหาร โดยผู้ถูกบังคับไปใช้แรงงานเหล่านี้จะไม่ได้รับค่าแรงและต้องทนทุกข์ทรมานจากสภาพการทำงานที่เลวร้าย โดยเฉพาะในบริเวณซึ่งเป็นที่ตั้งของชนกลุ่มน้อยมีโอกาสที่จะได้รับบาดเจ็บจากการสู้รบหรืออาจต้องเสียชีวิตไปในที่สุด จึงเป็นสาเหตุให้ประชาชนพม่าต้องอพยพหลบหนีจากการเกณฑ์แรงงานของรัฐบาลทหารพม่าไปสู่แนวชายแดนของประเทศเพื่อนบ้าน โดยเฉพาะประเทศไทยเพื่อแสวงหาความปลอดภัยในชีวิตของแรงงานเอง (วนิศรา เผือกพงษ์,2545)
จากกการสัมภาษณ์แรงงานต่างด้าว เพศหญิง อายุ 18 ปี สัญชาติพม่า  เชื้อชาติไทใหญ่คนหนึ่ง เล่าให้ฟังว่า “ครอบครัวของตนได้เข้ามาตั้งถิ่นฐานในอำเภอแม่สอดมานานแล้ว ตั้งแต่ตนเองยังไม่เกิด พ่อกับแม่อพยพมาหลังจากการแต่งงาน พ่อเคยเป็นครูในประเทศพม่า แต่ไม่สามารถอยู่ในพม่าได้เนื่องจากรัฐบาลทหารขูดรีดเงินจากพ่อทุกเดือน ขูดรีดไปมากกว่ารายได้ที่ได้จากค่าสอนในแต่ละเดือน ดังนั้นเห็นว่าอยู่ไปก็จะย่ำแย่ จึงติดต่อกับเพื่อนที่อาศัยอยู่ในประเทศไทยมาก่อน (เพื่อนชาวพม่าเหมือนกัน) เพื่อขอที่อยู่ที่ทำกิน บังเอิญเพื่อนคนดังกล่าวมีที่ดินจำนวนหนึ่งให้ใช้ทำกินได้ จึงเข้ามาในประเทศไทยตั้งแต่นั้นมา” อย่างไรก็ตาม ไทใหญ่กลุ่มนี้เชื่อมาโดยตลอดว่าตนเองเป็นคนไทย ที่พลัดถิ่นสมัยสงครามโลกครั้งที่สอง จึงได้มีการอพยพเคลื่อนย้ายเข้ามาอยู่ใน อำเภอแม่สอด อำเภอแม่ระมาด และอำเภอพบพระ เพื่อให้ได้บัตรคนไทยพลัดถิ่นจากรัฐบาลไทย  
3) เงื่อนไข ปัจจัยเกี่ยวกับปัญหาทางด้านเศรษฐกิจของประเทศพม่า 
ประเทศพม่าปกครองโดยรัฐบาลทหารในรูปแบบเผด็จการ ดังนั้นการผูกขาดทางเศรษฐกิจยังอยู่ในการควบคุมของรัฐบาล ไม่ขยายตัวไปสู่กลุ่มคนต่างๆ ประชาชนไม่มีเสรีทางด้านการลงทุนมากนัก ประกอบกับปัญหาสภาพภูมิอากาศทำให้ผลผลิตของประเทศตกต่ำ จึงทำให้เศรษฐกิจไม่ขยายตัวมากนัก จากรายงานองค์การประชาชาติเกี่ยวกับเศรษฐกิจของพม่าเมื่อปี พ.ศ.2535 ปรากฎว่าพม่ามีรายได้เฉลี่ยคนละ 250 เหรียญสหรัฐฯ ต่อปีเท่านั้น (วนิศรา เผือกพงษ์,2545) นอกจากนั้น พม่ายังมีปัญหาหนี้สินต่างประเทศเป็นจำนวนมาก ซึ่งมีอยู่ถึง 6,502 ล้านเหรียญสหรัฐฯ ในปี พ.ศ.2537 ขณะที่มีทุนสำรองเงินตราต่างประเทศเพียง 422 ล้านเหรียญสหรัฐฯ อย่างไรก็ตาม รัฐบาลพม่าได้พยายามแก้ไขปัญหาจุดนี้อย่างเร่งด่วน เพื่อสร้างภาพพจน์ที่ดีให้กับประเทศ แม้ว่ารัฐบาลพม่าจะขาดแคลนกำลังทุนภายในประเทศการขาดการระดมทุนจากต่างประเทศ อีกทั้งการดำเนินนโยบายทางเศรษฐกิจที่ผิดพลาดรวมทั้งรัฐบาลพม่าได้ประกาศให้ปี พ.ศ.2535-2536 เป็นปีเศรษฐกิจก็ตาม แต่รัฐบาลยังคงเข้าควบคุมธุรกิจเอกชน และห้ามส่งสินค้าบางชนิดออกนอกประเทศ อาทิเช่น ไม้สัก อัญมณี เป็นต้น 
นอกจากนี้ กฎระเบียบปฎิบัติเกี่ยวกับการลงทุนและการเงินไม่สร้างความมั่นใจต่อการลงทุนของนักลงทุนต่างประเทศ ที่สำคัญถูกนานาประเทศคว่ำบาตรทางเศรษฐกิจด้วย เพราะมีการละเมิดสิทธิมนุษยชนภายในประเทศ ส่งผลให้รัฐวิสาหกิจ โรงงานอุตสาหกรรมต่างๆ ขาดแคลนอุปกรณ์การผลิต พลังงานและการซ่อมบำรุง การผลิตจึงมีปริมาณลดลงและไม่เพียงพอต่อการอุปโภคบริโภคของประชาชน ทำให้ประชาชนต้องไปพึ่งสินค้าที่เป็นเครื่องอุปโภคบริโภคที่มีแหล่งที่มาจากประเทศเพื่อนบ้านแทน  การประกอบอาชีพของประชาชนเริ่มฝืดเคือง ด้วยเหตุปัจจัยต่างๆ จึงทำให้ประชาชนได้อพยพหลบหนีออกนอกประเทศไปขายแรงงานยังประเทศข้างเคียง โดยเฉพาะประเทศไทยซึ่งมีสิ่งจูงใจหลายประการมากกว่าประเทศอื่นๆ ในแถบภูมิภาคเดียวกัน
4) เงื่อนไข ปัจจัยเกี่ยวกับนโยบายด้านเศรษฐกิจของประเทศไทย ที่มีนโยบายให้อำเภอแม่สอดเป็นเขตพัฒนาเศรษฐกิจชายแดน ส่งเสริมให้มีการจัดตั้งโรงงานอุตสาหกรรม ทั้งนี้เห็นว่า แม่สอดเป็นพื้นที่ที่มีแรงงานจากประเทศพม่าสามารถเข้ามาทำงานได้จำนวนมาก โดยเฉพาะอย่างยิ่งต้องการให้มีการจ้างงานแบบเช้าไปเย็นกลับ จากรายงานของตำรวจตรวจคนเข้าเมืองทราบว่า การเข้ามาของแรงงานต่างด้าวพม่าโดยการผ่านแดนอย่างถูกต้อง ประมาณ 1,200 คนต่อวัน แต่กลับออกไปประมาณ 700-1,000 คนต่อ โดยที่ผู้คนที่หายไปไม่ทราบว่าเดินทางกลับประเทศช่องทางใด ด้วยวิธีการอย่างไร 
การขยายตัวทางเศรษฐกิจเป็นสาเหตุหลักที่ทำให้เกิดการหลั่งไหลเข้ามาของแรงงานอพยพเหล่านี้ กล่าวคือ ในพื้นที่อำเภอแม่สอดมีโรงงานจำนวน  87 โรงงาน มูลค่าการส่งออกราว 12,000 ล้านบาทต่อปี ฉะนั้นจึงมีความต้องการแรงงานราคาถูกค่อนข้างสูง อย่างไรก็ตาม การจ้างงานแรงงานอพยพเหล่านี้ก็มิได้เกิดขึ้นตลอดปี เนื่องจากโรงงานจะมีช่วงเวลาพักการผลิตเป็นช่วงๆ อาทิ มีงานประมาณ 2-3 เดือน จากนั้นก็อาจจะหยุด/พักโรงงานชั่วคราวประมาณ 2-3 เดือน จากนั้นค่อยเปิดโรงงานทำการผลิตใหม่อีกครั้ง กระบวนการผลิตในลักษณะเช่นนี้ของโรงงาน/ธุรกิจอุตสาหกรรมในพื้นที่แม่สอด ส่งผลให้แรงงานอพยพต้องเผชิญกับความไม่แน่นอนในการทำงาน ต้องเปลี่ยนงานอย่างต่อเนื่อง

นอกจากนี้ การขาดแคลนแรงงานในกิจการบางประเภทของธุรกิจในประเทศไทยก็เป็นปัจจัยสำคัญเช่นกัน และแรงงานในประเทศก็เป็นสาเหตุหลักอีกประการหนึ่งที่ผู้ประกอบกิจการจะยกเป็นข้ออ้างว่า แรงงานไทยไม่นิยมทำงานหนัก งานเสี่ยง และงานสกปรก โดยเฉพาะในกิจการประมงหรือต่อเนื่องจากประมง การก่อสร้าง เป็นต้น แรงงานไทยมีค่านิยมใหม่ที่ชอบไปทำงานต่างประเทศด้วยความมุ่งหวังด้านรายได้ที่สูงกว่าในประเทศ และไม่มีวินัยในการทำงาน โดยนิยมเปลี่ยนงานหรือหยุดงานเป็นระยะยาวๆ เพื่อกลับไปภูมิลำเนาในเทศกาลต่างๆ และแรงงานไทยจะมีการต่อรองมากแม้ว่าเหตุผลในส่วนนี้จะไม่มากนักก็ตาม แต่ก็สะท้อนให้เห็นได้ว่า ความต้องการลดต้นทุนและการทำงานโดยไม่มีการต่อรองของแรงงานเป็นสิ่งที่เจ้าของกิจการปรารถนา

การพัฒนาด้านต่างๆ ของประเทศไทย โดยเฉพาะตั้งแต่ปี พ.ศ.2523 เป็นต้นมา อัตราการขยายตัวทางเศรษฐกิจของไทยเจริญเติบโตอย่างรวดเร็ว มีการพัฒนาทางการเมืองที่เข้มแข็งขึ้น การพัฒนาทางด้านเทคโนโลยีที่ทันสมัย ประกอบกับรัฐบาลมีนโยบายกระจายความเจริญไปสู่ภูมิภาคและชนบท เพื่อแก้ปัญหาความเหลื่อมล้ำทางเศรษฐกิจของสังคมเมืองและชนบทให้ลดช่องว่างลงไป โดยการจัดให้มีนิคมอุตสาหกรรม การให้สิทธิพิเศษกับผู้ประกอบการที่ย้ายฐานการผลิตไปตามชนบท ตามชายแดนของประเทศที่ติดกับประเทศพม่า โดยเฉพาะอย่างยิ่งที่อำเภอแม่สอด จังหวัดตาก โดยสภาพทั่วไปของอำเภอแม่สอด จังหวัดตาก มีศักยภาพในด้านการขยายตัวทางเศรษฐกิจ เป็นพื้นที่มีความอุดมสมบูรณ์ของปริมาณน้ำฝนเกือบตลอดปี มีพื้นที่ราบเหมาะแก่การเกษตรกรรม เหมาะแก่การเพาะปลูกผักและผลไม้เป็นอย่างยิ่ง อีกทั้งนโยบายของรัฐที่มีนโยบายด้านการบริหารจัดการในรูปแบบของนิคมสหกรณ์เพื่อการเกษตรที่เป็นระบบ ในขณะเดียวกันพื้นที่แนวเขตแดนติดต่อกับประเทศสหภาพพม่าก็มีความอุดมสมบูรณ์ จึงทำให้อำเภอแม่สอดเหมาะที่จะเป็นฐานการผลิตของอุตสาหกรรมเกษตรและอุตสาหกรรมที่ต้องอาศัยวัตถุดิบและแร่ธาตุที่ผลิตในประเทศพม่า รวมทั้งอุตสาหกรรมที่ต้องใช้แรงงานจากประเทศพม่าอีกด้วย จึงนับได้ว่า อำเภอแม่สอด จังหวัดตาก ถือเป็นประตูการค้า ทั้งการนำเข้าและส่งออกสินค้าต่างๆ ไปยังประเทศพม่าได้เป็นอย่างดีและยังใช้เป็นเส้นทางผ่านของสินค้า เพื่อการค้ากับประเทศจีน ลาว ไปยังประเทศบังคลาเทศ  อินเดีย ปากีสถาน อิหร่าน ตุรกี เข้าสู่ยุโรปต่อไปด้วย ด้วยเหตุผลทางด้านนโยบายเศรษฐกิจของประเทศไทยเหล่านี้ ส่งผลให้มีความต้องการแรงงานจำนวนมาก



5.1.2.2 พื้นที่จังหวัดสมุทรสาคร จังหวัดสมุทรสาครเป็นพื้นที่ที่ประสบปัญหาการค้ามนุษย์ในรูปแบบที่เกิดขึ้นกับกลุ่มแรงงานทั้งชาวไทย และชาวต่างประเทศหรือกลุ่มแรงงานข้ามชาติเป็นส่วน ซึ่งตกเป็นเหยื่อกระบวนการค้ามนุษย์  สถานภาพที่สำคัญของพื้นที่ คือ การเป็นพื้นที่ปลายทางของกระบวนการค้ามนุษย์ เป็นพื้นที่ที่มักมีการบังคับแรงงาน หรือการบังคับใช้แรงงานในรูแบบที่เลวร้ายในพื้นที่ เช่น กรณีของโรงงานรัญญาแพ้วและเรือประภาสนาวี นอกจากนี้สถิติปี 2549 ที่ผ่านมาพบว่า จำนวนผู้เสียหายที่ตกเป็นเหยื่อการค้ามนุษย์ในจังหวัดสมุทรสาครมีจำนวนทั้งสิ้น 114 ราย แยกเป็น เพศชาย 37 ราย และเพศหญิง 77 ราย ผลการศึกษาของนักวิจัยในพื้นที่ พบว่า เงื่อนไข ปัจจัยสำคัญที่ส่งเสริม สนับสนุนให้เกิดกระบวนการค้ามนุษย์ในพื้นที่ ประกอบไปด้วยเงื่อนไข ปัจจัย ดังนี้

1) เงื่อนไข ปัจจัยทางด้านเศรษฐกิจ ถือเป็นเงื่อนไขที่สำคัญที่ทำให้การ
เคลื่อนย้ายมาขายแรงงานในพื้นที่สมุทรสาครของแรงงานทั้งชาวไทย และชาวต่างประเทศเกิดขึ้นอย่างต่อเนื่อง  กล่าวคือ  จังหวัดสมุทรสาครเป็นจังหวัดที่อยู่ติดกับทะเล ตั้งอยู่ริมแม่น้ำท่าจีนพื้นที่ตอนล่างของภาคกลางของประเทศไทย  พื้นที่โดยทั่วไปเป็นที่ราบลุ่มติดชายฝั่งทะเล  ส่งผลให้จังหวัดสมุทรสคร โยเฉพาะในอำเภอมหาชัยมีธุรกิจอุตสาหกรรมการประมง และธุรกิจอุตสาหกรรมต่อเนื่องจากการประมงทางทะเลเกิดขึ้นจำนวนมาก สังเกตไดอย่างชัดเจนจาก ส่งผลทำให้จำนวนโรงงานขนาดเล็ก ขนาดกลางถึงขนาดใหญ่เพิ่มมากขึ้นในแต่ละปี  ผู้ประกอบการจึงมีความต้องการแรงงานเป็นจำนวนมาก และต้องการอย่างต่อเนื่อง โดยเฉพาะแรงงานราคาถูก เพื่อให้ได้ผลกำไรสูงสุด  จึงมีการ “ออเดอร์” แรงงานข้ามชาติที่ลักลอบเข้าเมืองมาทำงานในโรงงานของตนเป็นจำนวนมาก 

2) เงื่อนไข ปัจจัยทางสังคมวัฒนธรรม เงื่อนไขนี้เป็นประเด็นเกี่ยวข้องกับ
วัฒนธรรมในการทำงานของคนไทยที่มักจะหลีกเลี่ยง ไม่นิยมทำงานที่มีลักษณะสกปรก อันตราย และยากลำบาก ส่งผลให้ต้องมีการนำเข้าแรงงานข้ามชาติเข้ามทำงานเป็นจำนวนมาก กล่าวคือ การเป็นแรงงานในธุรกิจอุตสาหกรรมการประมง และธุรกิจอุตสาหกรรมต่อเนื่องจากการประมงทางทะเลถือเป็นงานที่ค่อนข้าง สกปรก (dirty)  คือ งานในลักษณะที่ต้องอยู่ในที่ที่สกปรกมีกลิ่นเหม็นในกิจการประมงเป็นงานที่ต้องทำงานในโรงเรือนที่สกปรก มีกลิ่นคาวและชื้นแฉะเป็นเวลายาวนาน อันตราย (dangerous) หมายถึง งานในลักษณะที่มีอันตราย เช่น การออกเรือประมงซึ่งเป็นงานที่เสี่ยงกับสภาพอากาศที่ไม่เอื้ออำนวย และการอยู่ในทะเลเป็นเวลาที่ยาวนานเพราะการออกเรือประมงนอกน่านน้ำแต่ละครั้งใช้เวลาประมาณ 3-5 ปี  หากเป็นเรือชายฝั่งการออกเรือแต่ละครั้งใช้เวลา 1-2 เดือนเป็นอย่างน้อย นอกจากการออกเรือประมงยังมีงานประเภท งานก่อสร้าง งานที่ต้องอยู่ในที่เสี่ยงอันตรายเช่นในอุโมงค์ และงานที่ยากลำบาก (difficult) เช่น งานที่ต้องใช้เวลาทำที่ต่อเนื่องและยาวนาน งานที่ต้อยอยู่ในที่ การทำงานในเหมืองแร่การระเบิดหินเป็นกรรมกรขนย้ายอุปกรณ์  และงานไร้ฝีมือเป็นต่าง ๆ ที่ต้องใช้แรงงานคนมากกว่าเครื่องจักร

3) เงื่อนไข ปัจจัยเกี่ยวกับความไม่สงบของการเมืองภายในประเทศต้นทาง เช่น 
เกิดสงครามกลางเมืองในประเทศพม่า ทำให้ผู้คน โดยเฉพาะชนกลุ่มน้อยถูกขับไล่จากการสู้รบ ซึ่งเป็นประเด็นที่คล้ายคลึงกับที่เกิดในพื้นที่อำเภอแม่สาย จังหวัดเชียงราย และพื้นที่อำเภอแม่สอ จังหวัดตาก ที่ปัญหาความไม่สงบทางการเมืองภายในประเทศเพื่อนบ้าน ทำให้ผู้คนจากประเทศเพื่อนบ้านต้องหลบหนีออกนอกประเทศ และลักลอบเข้าสู่ประเทศไทย เพื่อไปสู่ชีวิตที่คิดว่าจะดีกว่าที่เป็นอยู่ในประเทศของตน 

4) เงื่อนไข ปัจจัยเกี่ยวกับปัญหาทางเศรษฐกิจ ยากจน ว่างงาน และเข้าไม่ถึง
ทรัพยากรในประเทศต้นทาง อันเป็นประเด็นที่คล้ายคลึง สอดคล้องกับผลการศึกษาในพื้นที่อำเภอแม่สาย และอำเภอแม่สอด ที่ผู้คนมักอพยพหนีตาย เพื่อมาทำมาหากินในประเทศไทย

5) เงื่อนไข ปัจจัยเกี่ยวกับนโยบายของรัฐที่เกี่ยวกับการจัดระบบแรงงานข้ามชาติ ทำให้เกิดช่องทางในการแสวงหาประโยชน์จากแรงงานข้ามชาติในทุกรูปแบบ จนกระทั่งกลายเป็นการค้ามนุษย์ในที่สุด รวมทั้งกลไกการแก้ไขปัญหาสลับซับซ้อนยุ่งยาก มีหลายหน่วยงานที่รับผิดชอบยังขาดการติดตามปัญหาอย่างลึกซึ้ง ทำให้ไม่เกิดการแก้ปัญหาที่ตรงจุด และกลายเป็นการค้ามนุษย์ในที่สุด

จากผลการศึกษาเชิงลึกในพื้นที่การวิจัย 4 พื้นที่ สามารถสรุปได้ว่า เงื่อนไข ปัจจัยที่
ส่งเสริมและสนับสนุนให้เกิดกระบวนการค้ามนุษย์ในพื้นที่ ประกอบไปด้วยเงื่อนไข ปัจจัย ดังนี้
1)  เงื่อนไข ปัจจัยทางภูมิศาสตร์ที่เอื้อให้เกิดกระบวนการค้ามนุษย์ในพื้นที่ ผลการศึกษาจากพื้นที่ในประเด็นนี้มีความสอดคล้องกับผลการศึกษาเชิงปริมาณ ในประเด็นปัจจัยที่ทำให้แรงงานข้ามชาติเข้าสู่การค้ามนุษย์ กล่าวคือ เหยื่อการค้ามนุษย์ชาวต่างประเทศมีความเห็นด้วยอยู่ในระดับมากว่า การเดินทางเข้าสู่ประเทศไทยเป็นไปอย่างสะดวก เดินทางมาง่าย เป็นปัจจัยที่ทำให้ตนเข้าสู่การค้ามนุษย์ (ค่าเฉลี่ยเท่ากับ   3.62) (ตาราง 4.1) 

2)  เงื่อนไข ปัจจัยเกี่ยวกับความไม่สงบของการเมืองภายในประเทศต้นทาง ผลการศึกษาเชิงปริมาณให้ข้อมูลที่ไม่สอดคล้องกัน กล่าวคือ เหยื่อค้ามนุษย์ชาวต่างประเทศ ที่ให้ข้อมูลว่า ไม่เห็นด้วยว่าความไม่สงบทางการเมืองในประเทศบ้านเกิดเป็นปัจจัยที่ทำให้ตนเข้าสู่การค้ามนุษย์ (ค่าเฉลี่ยเท่ากับ 2.60) รวมทั้งไม่เห็นด้วยอย่างยิ่งว่า การถูกขูดรีดจากรัฐหรือผู้มีอำนาจภายในประเทศเป็นปัจจัยที่ทำให้ตนเข้าสู่การค้ามนุษย์ (ค่าเฉลี่ยเท่ากับ   2.39) (ตาราง 4.1) ซึ่งประเด็นนี้สามารถอภิปรายได้ว่า เหยื่อค้ามนุษย์ชาวต่างประเทศที่เป็นกลุ่มตัวอย่างในการศึกษาครั้งนี้เป็นกลุ่มที่ไม่ได้รับผลกระทบทางการเมืองในลักษณะของการถูกขีดรีดอย่างชัดเจน เนื่องจากเป็นกลุ่มคนที่มีฐานะยากจนอยู่แล้ว ฉะนั้นรัฐบาลของตนอาจจะไม่กระทำการขูดรีด ซึ่งการศึกษาในระดับพื้นที่ คือ พื้นที่อำเภอแม่สอด จังหวัดตากนักวิจัยได้ข้อมูลจากคนไทใหญ่ที่อพยพเข้ามาทำงานในเมืองไทยว่า ในขณะที่อยู่ในประเทศพม่า พม่าของตนประกอบอาชีพรับราชการครู แต่ในแต่ละเดือนไม่ได้ใช้เงินเดือนเลย เนื่องจากรัฐหักเงินเหล่านั้นเข้ารัฐหมด อีกทั้งเรียกเก็บเงินเพิ่ม จึงทำให้ครอบครัวของเธอตัดสินใจอพยพออกนอกประเทศ ฉะนั้นจึงเป็นไปได้ว่า ในกลุ่มคนที่ยากจน ฐานะลำบาก รัฐบาลประเทศนั้นๆอาจไม่มีช่องทางในการขูดรีด 
3)  เงื่อนไข ปัจจัยเกี่ยวกับปัญหาทางเศรษฐกิจ ยากจน ว่างงาน และเข้าไม่ถึงทรัพยากร
ในประเทศต้นทาง สอดคล้องกับผลการศึกษาเชิงปริมาณที่สะท้อนให้เห็นว่า เหยื่อการค้ามนุษย์ชาวต่างประเทศมีความเห็นด้วยในระดับมากว่ามีภาวการณ์ว่างงานในประเทศบ้านเกิด เป็นปัจจัยที่ทำให้ตนเข้าสู่การค้ามนุษย์  (ค่าเฉลี่ยเท่ากับ  4.04) และเห็นด้วยอย่างยิ่งว่าค่าแรงในประเทศบ้านเกิดต่ำมาก เป็นปัจจัยที่ทำให้ตนเข้าสู่การค้ามนุษย์ (ค่าเฉลี่ยเท่ากับ 4.22) (ตาราง 4.1)

4) เงื่อนไข ปัจจัยทางสังคมวัฒนธรรม เงื่อนไขนี้เป็นประเด็นเกี่ยวข้องกับวัฒนธรรมใน
การทำงานของคนไทยที่มักจะหลีกเลี่ยง ไม่นิยมทำงานที่มีลักษณะสกปรก อันตราย และยากลำบาก ส่งผลให้ต้องมีการนำเข้าแรงงานข้ามชาติเข้ามทำงานเป็นจำนวนมาก 
5) เงื่อนไข ปัจจัยเกี่ยวกับนโยบายต่างๆของประเทศไทย เป็นต้นว่า นโยบายด้านเศรษฐกิจของประเทศไทย อาทิ การส่งเสริมเขตเศรษฐกิจพิเศษ นโยบายของรัฐที่เกี่ยวกับการจัดระบบแรงงานข้ามชาติ ทำให้เกิดช่องทางในการแสวงหาประโยชน์จากแรงงานข้ามชาติในทุกรูปแบบ นโยบายส่งเสริมการท่องเที่ยว

6) เงื่อนไข ปัจจัยเกี่ยวกับการมีประวัติศาสตร์ของการค้าประเวณีมาอย่างยาวนาน จึงทำ
ให้การเดินทางเข้าสู่อาชีพขายบริการทางเพศของหญิงสาวเป็นเรื่องที่ “ยอมรับได้” กลายเป็นเรื่องธรรมดาที่สามารถเกิดขึ้นได้ พร้อมทั้งมีการชักชวนกันเข้ากระบวนการโดยการชักชวนของคนรู้จัก ญาติ และคนในครอบคัว ในบางกรณีถือว่าเป็นเรื่องที่ควรจะทำ เพราะถือเป็นการตอบแทนพระคุณบุพการี ประเด็นนี้มีความสอดคล้องกับผลการศึกษาปริมาณที่ระบุว่า เหยื่อการค้ามนุษย์ชาวต่างประเทศมีความเห็นด้วยอย่างยิ่งว่ามีผู้ชักชวนมา เป็นปัจจัยที่ทำให้ตนเข้าสู่การค้ามนุษย์ (ค่าเฉลี่ยเท่ากับ 4.35) (ตาราง 5.1)
ตารางที่ 5.1 จำนวน ร้อยละ ค่าเฉลี่ย ส่วนเบี่ยงเบนมาตรฐานของกลุ่มตัวอย่างชาวต่างประเทศจำแนกตามปัจจัยที่ตัดสินใจให้มาทำงาน/การเข้าสู่กระบวนการค้ามนุษย์

 = 3.37   S.D. = 0.93

5.2 เงื่อนไข ปัจจัยที่ส่งเสริม และสนับสนุนให้ผู้คนเข้าสู่การค้ามนุษย์ 
การนำเสนอประเด็นนี้เป็นการสังเคราะห์ผลการศึกษาเพื่อสร้างองค์ความรู้เกี่ยวกับเงื่อนไข ปัจจัยที่ส่งเสริม สนับสนุนให้ผู้คนในพื้นที่ต่างๆเข้าสู่กระบวนการค้ามนุษย์ หรือตกเป็นเหยื่อของการค้ามนุษย์ โดยมุ่งความสนใจไปยังเหตุผลที่ทำให้เหยื่อของการค้ามนุษย์ หรือผู้ที่เป็นกลุ่มเสี่ยงตัดสินใจเข้าสู่กระบวนการค้ามนุษย์ พบว่ามีเงื่อนไข ปัจจัยที่สำคัญที่ส่งเสริมและสนับสนุนให้ผู้คนเข้าสู่การค้ามนุษย์ ดังนี้
5.2.1 การค้ามนุษย์ในรูปแบบการค้าประเวณี มีเงื่อนไข ปัจจัยที่สำคัญที่ส่งเสริมและสนับสนุนให้ผู้คนเข้าสู่การค้ามนุษย์ คือ 
1) เงื่อนไข ปัจจัยทางด้านเศรษฐกิจ ผลการศึกษาจากทั้งพื้นที่จังหวัดพะเยาและ
พื้นที่อำเภอแม่สาย จังหวัดเชียงราย รวมทั้งผลการศึกษาเชิงปริมาณสอดคล้องกันว่า เงื่อนไขทางด้านเศรษฐกิจ คือ ความยากจน หรือความต้องการทางด้านเศรษฐกิจ เป็นปัจจัยหลักที่ทำให้ผู้คนตัดสินใจเข้าสู่กระบวนการค้ามนุษย์ เช่น กรณีของเด็กสาวอายุต่ำกว่า 18 ปี ในจังหวัดพะเยานั้นบอกว่าสาเหตุสำคัญประการหนึ่งที่ทำให้ตัดสินใจเข้าสู่การค้าประเวณี คือ ฐานะทางบ้านยากจน ทำให้เด็กต้องดิ้นรนเพื่อหารายได้ให้แก่ตัวเองและครอบครัวในการครองชีพ รวมทั้งต้องการเงินเพื่อใช้จ่ายซื้อสิ่งของเครื่องใช้ที่ฟุ่มเฟือย เพื่อเที่ยวเตร่กับเพื่อนฝูง ซึ่งเด็กคิด ว่าวิธีค้าประเวณีหาเงินได้ง่ายโดยจะไปแอบแฝงตามคาราโอเกะ ผับ สวนอาหารในรูปแบบของนักร้อง พนักงานเสริ์ฟ หรือการเข้าไปเที่ยวตามสถานที่ดังกล่าว จะไม่อยู่ตามซ่องโสเภณีแบบเดิม 
หรือกรณีของข้อค้นพบจากพื้นที่อำเภอแม่สาย จังหวัดเชียงราย ที่สะท้อนจากข้อมูลของกรณีศึกษาที่ตกเป็นเหยื่อของการค้ามนุษย์ว่า สาเหตุหลักของการตกเป็นเหยื่อ ส่วนหนึ่งนั้นเกิดจากฐานะครอบครัวนั้นมีปัญหาความยากจน  เมื่อครอบครัวตกอยู่ในสภาวะขาดแคลน อดอยาก ตัวเด็กขาดโอกาสทางการศึกษามีความรู้น้อย  จึงติดตามนายหน้ามาอย่างรู้เท่าไม่ถึงการณ์โดยมีความหวังคือการหางานทำ ส่งเสียเงินให้ครอบครัว ผลการศึกษาเชิงลึกในพื้นที่ดังกล่าวมีความสอดคล้องกับผลการศึกษาเชิงปริมาณที่สะท้อนให้เห็นอย่างชัดเจนว่า มีฐานะยากจน และให้เหตุผลอับดับที่  1 ที่ตัดสินใจมาทำงานนี้ คือ ฐานะยากจนจึงต้องการทำงานหาเงินเพื่อใช้จ่ายส่วนตัว และมีภาระต้องเลี้ยงสมาชิกในบ้าน เช่น บิดามารดา พี่น้อง หรือบุตร อยากช่วยแบ่งเบาภาระทางบ้าน เช่น สร้างบ้านให้บิดามารดา ส่งน้องเรียน ซื้อที่นา อยากมีงานทำ มีรายได้มั่นคง (ตารางที่ 5.2 – 5.4) 

ตารางที่ 5.2 แสดงร้อยละ ของกลุ่มตัวอย่างจำแนกตามสภาพเศรษฐกิจ/ฐานะทางเศรษฐกิจของครอบครัว
	สภาพเศรษฐกิจ/ฐานะทางเศรษฐกิจของครอบครัว
	เหยื่อค้ามนุษย์ชาวไทย
	เหยื่อค้ามนุษย์ชาวต่างประเทศ

	-      ยากจน /รายได้ไม่แน่นอน
· ปานกลาง  

· ฐานะค่อนข้างร่ำรวย  
	54.6
30.3

15.1
	77.8
21.7

0.5

	รวม
	100.0(33)
	100.0 (207)


ตารางที่ 5.3 จำนวน ร้อยละ ของกลุ่มตัวอย่างชาวไทยจำแนกตามเหตุผลในการตัดสินใจเข้าสู่กระบวนการค้ามนุษย์
 
	 เหตุผลในการตัดสินใจเข้าสู่กระบวนการค้ามนุษย์
	เหยื่อค้ามนุษย์ชาวไทย

	-  เหตุผลอันดับที่  1  ฐานะยากจนจึงต้องการทำงานหาเงินเพื่อใช้จ่ายส่วนตัว  
-  เหตุผลอันดับที่  2  ถูกบังคับ หรือถูกหลอกมา 

-  เหตุผลอันดับที่  3  คนรู้จักชักชวน  
-  เหตุผลอันดับที่  4  เป็นงานสบายรายได้ดี 
-  เหตุผลอื่น ๆ (ขาดที่พักพิง ครอบครัวมีปัญหา เช่น พ่อแม่แยกทาง)  
	52.1

16.7

12.5

10.4

8.3


ตอบได้มากกว่า  1 ข้อ 
ตารางที่ 5.4 จำนวน ร้อยละ ของกลุ่มตัวอย่างชาวต่างประเทศจำแนกตามเหตุผลในการตัดสินใจเข้าสู่กระบวนการค้ามนุษย์

	เหตุผลในการตัดสินใจเข้าสู่กระบวนการค้ามนุษย์
	ร้อยละ

	- เหตุผลอันดับที่  1   ฐานะทางบ้านยากจน  มีภาระต้องเลี้ยงสมาชิกในบ้าน เช่น บิดามารดา พี่น้อง หรือบุตร อยากช่วยแบ่งเบาภาระทางบ้าน เช่นสร้างบ้านให้บิดามารดา ส่งน้องเรียน ซื้อที่นา  อยากมีงานทำ มีรายได้มั่นคง  
- เหตุผลอันดับที่  2   มีนายหน้าชักชวน ส่วนมากจะบอกข้อมูลเพียงว่า มาทำงานสบาย รายได้ดี แต่ไม่บอกว่าเป็นงานอะไรหรือนายหน้าโกหกว่าจะพามาทำอาชีพอื่นๆ เช่น แม่บ้าน คนเลี้ยงเด็ก ทำงานบ้าน ทำขนม ขายก๋วยเตี๋ยว เป็นต้น
	38.8

19.6




ตารางที่ 5.4 จำนวน ร้อยละ ของกลุ่มตัวอย่างชาวต่างประเทศจำแนกตามเหตุผลในการตัดสินใจเข้าสู่กระบวนการค้ามนุษย์ (ต่อ) 

	เหตุผลในการตัดสินใจเข้าสู่กระบวนการค้ามนุษย์
	ร้อยละ

	- เหตุผลอันดับที่  3  อยากมีรายได้สูง ๆ มีความเป็นอยู่ที่สบายขึ้น  จำนวนเงินล่อใจ เป็นค่านิยมที่ต้องการหารายได้มาก ๆ ไว้ซื้อของ ได้ทำงานสบายๆ 

-  เหตุผลอันดับที่ 4  เดินทางมาพร้อมกับเพื่อนหรือญาติสนิท จึงไม่กลัว 
-  เหตุผลอันดับที่ 5 อยากเที่ยวประเทศไทยอยากเที่ยวกรุงเทพ 

(ส่วนใหญ่ได้รับอิทธิพลจากสื่อโทรทัศน์) 
-  เหตุผลอันดับที่ 6 จ่ายค่าเดินทางให้นายหน้าแล้ว

-  เหตุผลอันดับที่ 7 เห็นว่ามีคนในหมู่บ้านเดินทางมาทำงานที่ประเทศไทยมาก หรือเห็นว่าเพื่อนที่มา   ทำงานที่ประเทศไทยสามารถส่งเงินกลับมาที่บ้านได้จำนวนมาก
- เหตุผลอันดับที่ 8  ญาติสนิท / คนรู้จักชักชวน หรือหลอกมา
- เหตุผลอื่น ๆ ที่เกี่ยวข้อง (ครอบครัวแตกแยก มีปัญหาในครอบครัว เช่น พ่อแม่ทะเลาะกันบ่อย   ต้องอยู่กับพี่ชายและพี่สะใภ้/ ไม่บอกเหตุผลใด ๆ)  
	16.4

10.6

7.2

3.8

1.6

1.0

1.0




ตอบได้มากกว่า  1 ข้อ 
2) เงื่อนไข ปัจจัยเกี่ยวกับความไม่มั่นคงของสถาบันครอบครัว กล่าวคือ ในกรณี
ของจังหวัดพะเยา ผลการศึกษาสะท้อนว่า เหตุผลประการหนึ่งที่ทำให้เด็กสาวอายุต่ำกว่า 18 ปีเข้าสู่กระบวนการค้ามนุษย์ในรูปแบบของการค้าประเวณี คือ การที่เด็กเผชิญกับปัญหาการแตกแยกทางครอบครัว การหย่าร้างของพ่อแม่ซึ่งมีสถิติเพิ่มขึ้นทุกปี ทำให้เด็กขาดความอบอุ่น ไม่ได้รับการเอาใจใส่ดูแลจากผู้ปกครองเท่าที่ควร เมื่อเด็กมีปัญหาจากทางครอบครัว เด็กจะหาทางออกโดยการคลุกคลีอยู่กับเพื่อนเป็นส่วนใหญ่ทั้งเพื่อนชายและเพื่อนหญิง จากจุดนี้จึงเป็นการนำพาเด็กออกไปสู่โลกภายนอก โดยความไม่รู้หรือรู้เท่าไม่ถึงการณ์    เมื่อเด็กออกไปสู่โลกภายนอก ไปพักอาศัยอยู่กับญาติ หรือเพื่อนในบ้านเช่า หอพักทำให้เด็กได้เรียนรู้สิ่งที่ผิดในกลุ่มเพื่อน การคบเพื่อนชายอย่างอิสระ เพราะไม่มีผู้ปกครองดูแล นำไปสู่เพศสัมพันธ์ก่อนวัยอันควร ประกอบกับการแพร่หลายของค่านิยมที่มองว่า “พรมจารีย์ไม่สำคัญ” ส่งผลให้เด็กสาวตัดสินใจเข้าสู่กระบวนการค้ามนุษย์ได้ง่ายขึ้น บางกรณีถูกล่วงละเมิดทางเพศเมื่ออายุยังน้อย โดยคนใกล้ชิด ทำให้เกิดอาการติดเซ็กซ์เลิกไม่ได้ จำเป็นต้องค้าประเวณี เพื่อตอบสนองความต้องการดังกล่าว 


ผลการศึกษาในพื้นที่จังหวัดพะเยามีความสอดคล้องกับผลการศึกษาในพื้นที่อำเภอแม่สาย จังหวัดเชียงราย ที่ระบุว่า กรณีศึกษาซึ่งเป็นเหยื่อของการค้ามนุษย์ให้ข้มูลว่า เหตุผลประการหนึ่งที่สนับสนุนให้เข้าสู่กระบวนการค้ามนุษย์ คือ การที่เด็กสาวที่เติบโตมาในครอบครัวยากจน  พ่อแม่แยกทางกันและอาศัยอยู่กับปู่ย่าตายาย  ขาดคนดูแลสนใจ  เด็กกลุ่มนี้จึงมักออกจากโรงเรียนกลางคัน  และมีประสบการณ์มีเพศสัมพันธ์ก่อนวัยอันควร  

3) เงื่อนไข ปัจจัยเกี่ยวกับค่านิยมทางสังคม เป็นค่านิยมที่เด็กสาวในชุมชน/สังคมในพื้นที่ต้องแบกรับความคาดหวังทางบทบาทของการเป็น “ลูกสาว” ที่ต้องทำหน้าที่ในการสร้างความมั่นคงให้แก่ครอบครัว จากการศึกษาพบว่า วิธีคิดที่เหยื่อการค้ามนุษย์มีต่อการเข้าสู่การค้ามนุษย์ของตนว่าเป็นอีกหนึ่งหนทางในการหาเงิน เพื่อสร้างความมั่นคงของครอบครัวนั้น และถือเป็นหน้าที่ที่ต้องช่วยเหลือ ตอบแทนพระคุณบิดามารดา เป็น “ความจำเป็น” ที่เด็กสาวต้องทำ เป็นวิธีคิดที่เกิดขึ้นอย่างชัดเจนทั้งในสังคมของหญิงสาว/ผู้หญิงพะเยา และในกลุ่มหญิงสาว/ผู้หญิงชาติพันธุ์บริเวณอำเภอแม่สายจังหวัดเชียงราย ซึ่งมีการสืบต่อ ทำให้เห็นเป็นตัวอย่างรุ่นแล้วรุ่นเล่า

จึงเป็นประเด็นที่ไม่น่าแปลกใจหากในพื้นที่จังหวัดพะเยาที่มีเด็กสาวอายุต่ำกว่า 18 ปี ที่เกิดขึ้นในครอบครัวที่ทำอาชีพขายบริการทางเพศบางคน  จะตัดสินใจเข้าสู่การค้ามนุษย์ในรูปแบบการค้าประเวณี  โดยบุคคลในครอบครัว คนใกล้ชิดหรือคนที่รู้จักเป็น ผู้แนะนำ ชักชวนให้ไปค้าประเวณียังต่างจังหวัดหรือต่างประเทศ  
5.2.2 การค้ามนุษย์ในรูปแบบการค้าแรงงาน ผลการศึกษาในพื้นที่ศึกษาหลัก 2 พื้นที่ คือ พื้นที่อำเภอแม่สอด จังหวัดตาก และพื้นที่จังหวัดสมุทรสาคร สะท้อนให้เห็นอย่างชัดเจนว่าการค้ามนุษย์ในรูปแบบการบังคับใช้แรงงาน หรือการใช้แรงงานเยี่ยงทาสซึ่งเป็นรูปแบบหนึ่งของการค้ามนุษย์นั้น โดยส่วนใหญ่จะเกิดขึ้นกับกลุ่มแรงงานข้ามชาติของประเทศเพื่อนบ้าน  อย่างเช่นกรณีของอำเภอแม่สอด จังหวัดตาก ผลการศึกษานำเสนอข้อมูลว่า ในพื้นที่มีสถานภาพที่ชัดเจนสุด คือ การเป็นพื้นที่ทางผ่านของกระบวนการค้ามนุษย์จากการลักลอบนำพา ขนส่งแรงงานข้ามชาติจากฝั่งประเทศพม่าเข้าสู่พื้นที่ชั้นใน ส่วนในพื้นที่จังหวัดสมุทรสาคร สถานภาพที่เด่นชัด คือ การเป็นพื้นที่ปลายทางของกระบวนการค้ามนุษย์ ที่มักเกิดการบังคับใช้แรงงาน หรือการริดรอนสิทธิเสรีภาพของแรงงานขึ้นอย่างเห็นได้ชัด ซึ่งเหยื่อการค้ามนุษย์ส่วนใหญ่ คือ กลุ่มแรงงานข้ามชาติที่อพยพมาจากประเทศเพื่อนบ้านเช่นเดียวกัน 
ฉะนั้นในการสังเคราะห์องค์ความรู้ในประเด็นของเงื่อนไข ปัจจัยที่สำคัญที่ส่งเสริมและสนับสนุนให้ผู้คนเข้าสู่การค้ามนุษย์ ในรูปแบบการบังคับใช้แรงงาน จึงเน้นไปที่การวิเคราะห์จากมุมมองของเหยื่อการค้ามนุษย์ซึ่งเป็นแรงงานข้ามชาติเป็นส่วนใหญ่ ไม่ว่าจะเป็นการสังเคราะห์ความรู้ในประเด็นนี้จากเหยื่อการค้ามนุษย์ซึ่งเป็นกรณีศึกษาในพื้นที่อำเภอแม่สอด จังหวัดตากที่เป็นกลุ่มเด็กมุสลิมไร้สัญชาติ ที่อพยพมาจากประเทศปากีสถาน ผ่านมายังประเทศพม่า เข้าสู่ประเทศไทย และอาศัยอยู่ในชุมชนมุสลิมซึ่งเป็นชุมชนชายขอบในพื้นที่ จำนวน 3 คน หรือการสังเคราะห์องค์ความรู้จากกรณีศึกษาเหยื่อการค้ามนุษย์ที่เป็นแรงงานข้ามชาติในพื้นที่สมุทรสาคร จำนวน 17- 18 คน พบว่า เงื่อนไข ปัจจัยที่สำคัญที่ส่งเสริมและสนับสนุนให้ผู้คนเข้าสู่การค้ามนุษย์ ในรูปแบบการบังคับใช้แรงงานมีดังนี้
1) เงื่อนไข ปัจจัยเกี่ยวกับความยากจน และความด้อยโอกาสทางสังคม ทั้งนี้
ปัญหาความยากจน และความด้อยโอกาสทางสังคม ดูเหมือนว่าเป็นรากเหง้าสำคัญของปัญหาการค้ามนุษย์ในสังคมโลก กลุ่มแรงงานข้ามชาติเหล่านี้ล้วนเป็นกลุ่มคนที่ต้องเผชิญกับปัญหานี้อย่างหนัก ฉะนั้นความยากจน และความด้อยโอกาสทางสังคมด้านต่างๆอันเนื่องมากจากรัฐของตนไม่สามารถสร้างหลักประกันของชีวิตที่มั่นคงได้ กลุ่มแรงงานข้ามชาติเหล่านี้จึงมีความชอบธรรมในระดับหนึ่งในการแสวงหาความมั่นคง และความกินดีอยู่ดีของตนเอง โดย “เสี่ยงชีวิต” เข้ามาทำมาหากินในประเทศเพื่อนบ้านที่มีความพร้อม และมีความต้องการแรงงานจำนวนมากเช่นประเทศไทย เงื่อนไขปัจจัยเกี่ยวกับความยากจน และความด้อยโอกาสทางสังคมของแรงงานข้ามชาติ แม้เป็นปัญหาที่มีคนกล่าวมาแล้วนับครั้งไม่ถ้วน แต่เป็นสิ่งที่ต้องกล่าวย้ำอีก เพราะที่ผ่านมาเราไม่สามารถจะแก้ไขปัญหานี้ให้ทุเลาเบาบางลงได้

ยิ่งในกรณีของกลุ่มแรงงานข้ามชาติ การลักลอบเข้าเมือง/ประเทศที่ผิดกฏหมาย ย่อมทำให้เขาและเธอมีทางเลือกน้อยลงทุกขณะ ฉะนั้น “นายหน้า” ผู้ที่เป็นธุรจัดหา และนำพาไปทำงานต่างๆจึงเป็นเสมือนคนที่มีพระคุณ แม้ต้องเสี่ยงด้วยชีวิต แรงงานเหล่านี้ก็คิดว่าคุ้มค่า ผลการศึกษาในพื้นที่อำเภอแม่สอดโดยการสัมภาษณ์เด็กมุสลิมไร้สัญชาติ 3 คนสะท้อนให้เห็นอย่างชัดเจนว่า ความยากจน และความด้อยโอกาสเป็นเงื่อนไข ปัจจัยหลักที่ทำให้ตนต้องตัดสินใจเดินทางตามคำชักชวนของนายหน้า หรือทำให้พ่อ แม่ของเด็กขายเด็กให้แก่นายหน้า เพื่อไปเป็นแรงงานเร่ขายดอกไม้ในกรุงเทพฯ เนื่องจากงานหลักของครอบครัว คือ การเก็บของเก่าที่มีรายได้เพียงวันละ รายได้ประมาณวันละ 100-200 บาท หรือบางวันหาไม่ได้เลย สำหรับ 5-7 ชีวิต นั้น “ไม่พอกิน” 

2) เงื่อนไข ปัจจัยเกี่ยวกับการถูกล่อลวงโดยนายหน้า เช่น ในพื้นที่สมุทรสาคร ได้มี
การรวบรวมข้อมูลจากแรงงานข้ามชาติชาวพม่า จำนวน 4 คนที่ตกเป็นเหยื่อการค้ามนุษย์ในพื้นที่ พบว่า เหตุผลสำคัญที่ทำให้ตกเป็นเหยื่อ คือ การถูกล่อลวงจากนายหน้า คือ นายหน้าที่ล่อลวงมาและนำไปขายในโรงงาน การล่อลวงใช้วิธีการไปนำพามาทีละคน เช่นในหนึ่งครอบครัว นายหน้าจะหลอกคนใดคนหนึ่งมาก่อนอาจจะเป็น แม่ หรือพ่อ หลังจากนั้นจะเดินทางกลับไปบอกกับลูก ๆ ของแรงงานที่พามาครั้งแรกว่าพ่อ หรือแม่ให้ไปอยู่ด้วย 

3) เงื่อนไข ปัจจัยเกี่ยวกับค่านิยมทางสังคม ประเด็นนี้มีความสอดคล้องกับข้อ
ค้นพบพื้นที่อำเภอแม่สาย จังหวัดเชียงราย และจังหวัดพะเยา พื้นที่ที่มีการค้ามนุษย์ที่ชัดเจน คือ รูปแบบการค้าประเวณี ซึ่งระบุว่าค่านิยมทางสังคม ที่ลูกสาวจำเป้นต้อแบกรับภาระ ความคาดหวังในการหาเลี้ยงครอบครัว และตอบแทนพระคุณพ่อแม่ โดยการตัดสินใจเข้าสู่กระบวนการค้ามนุษย์ ในการศึกษาบริบทของการค้ามนุษย์รูปแบบของการบังคับใช้แรงงานพบว่า มีลักษณะที่คล้ายคลึงกัน กล่าวคือ เหยื่อการค้ามนุษย์ส่วนใหญ่ โดยเฉพาะในกลุ่มแรงงานเด็กมองว่าการที่ตนเองต้องเดินทางเข้ากรุงเทพฯเพื่อมาขายแรงงานเป็นสิ่งที่ตนเองใน “ฐานะลูกที่ดี” ของพ่อแม่/ครอบครัวพึงกระทำ การกันทำมาหากิน เพื่อให้ครอบครัวมีกินมีใช้เป็นหน้าที่ที่ต้องช่วยเหลือกัน ดังนั้นเมื่อมีคนมาชักชวนให้ไปทำงาน กลุ่มคนเหล่านี้จึงเห็นดีเห็นงาม และอย่างลอง “เสี่ยง” ดู เพื่ออนาคตที่อาจดีขึ้นของตนเองและครอบครัว

4) เงื่อนไข ปัจจัยเกี่ยวกับการต้องการเรียนรู้โลกกว้าง และการหลีกหนีสภาพความแร้นแค้นที่เผชิญอยู่ เป็นอีกเงื่อนไขหนึ่งที่ผลการศึกษาในพื้นที่สะท้อนให้เห็น โดยเฉพาะในพื้นที่อำเภอแม่สอด จังหวัดตาก เด็กมุสลิมไร้สัญชาติที่เป็นเหยื่อของการค้ามนุษย์ให้ข้อมูลตรงกันว่า เหตุผลสำคัญอีกประการหนึ่งที่ทำให้ตนเองตัดสินใจติดตามนายหน้าไปทำงานที่กรุงเทพฯ คือ อยากไปดูโลกกว้าง อยากเห็นแสงสี เนื่องจากมี “รุ่นพี่” ที่มีประสบการณ์ในการเดินทาง กลับมาเล่าให้ฟังถึงความสวยงาม น่าอยู่ และเรื่องราวที่ตื่นเต้นที่กรุงเทพฯ ด้วยความด้อยโอกาสทางสังคมของแรงงานข้ามชาติเหล่านี้ที่ต้องอยู่อย่างลำบาก เช่น อยู่ในบ้านที่สกปรก แออัด และสภาพแวดล้อมที่อาจจะไม่ “เจริญหูเจริญตา” ส่งผลทำให้พวกเขาและเธอตัดสินใจได้ง่ายขึ้น ในการ “เสี่ยง” ไปทำงานที่กรุงเทพฯหรือพื้นที่อื่นๆตามนายหน้าล่อลวง

5.3 รูปแบบ (pattern) ของการเข้าสู่กระบวนการค้ามนุษย์ 

จากการกำหนดขอบเขตในการศึกษาวิจัยที่เน้นการศึกษาการค้ามนุษย์ใน 2 รูปแบบหลัก คือ การค้ามนุษย์ในรูปแบบของการค้าประเวณี และการค้ามนุษย์ในรูปแบบของการค้าแรงงาน นั้นผลการศึกษาพบว่า การค้ามนุษย์ใน 2 รูปแบบหลักดังกล่าวมีรูปแบบที่แยกย่อย หลากหลายเป็นจำนวนมาก ซึ่งการรวบรวม สังเคราห์ให้เห็นรูปแบบที่หลากหลายของการค้ามนุษย์ถือเป็นประเด็นสำคัญที่จะทำให้เราเรียนรู้แนวทางในการป้องกัน และแก้ไขปัญหาการค้ามนุษย์ในสังคมไทยได้อีกทางหนึ่ง 
ทั้งนี้ในการอธิบายถึงรูปแบบ (pattern) ของการเข้าสู่กระบวนการค้ามนุษย์นั้น ผู้วิจัยจะนำเสนอประเด็นย่อยเพื่ออธิบายดังนี้
1. ผู้ชักชวนให้เหยื่อเข้าสู่กระบวนการค้ามนุษย์
2. วิธีการเดินทางเข้าสู่ประเทศ (กรณีเหยื่อการค้ามนุษย์ชาวต่างประเทศ/แรงงานข้าม
ชาติ) และวิธีการเดินทางไปยังสถานประกอบการ/โรงงานหรือแหล่งทำงานอื่นๆ
3. เส้นทางในการเดินทาง
กล่าวคือ 
5.3.1 ผู้ชักชวนให้เหยื่อเข้าสู่กระบวนการค้ามนุษย์

5.3.1.1 ผู้ชักชวนให้เหยื่อเข้าสู่กระบวนการค้ามนุษย์: การค้ามนุษย์ใน
รูปแบบของการค้าประเวณี
1)  กลุ่มคนรู้จักอยู่หมู่บ้านเดียวกัน หรือเครือญาติ ซึ่งเกิดจากคนต่างด้าวที่หลบหนีเข้ามา อาศัยอยู่ในประเทศไทยเมื่อครั้งลี้ภัยสงคราม และรัฐก็จัดให้พักอาศัยอยู่ในประเทศเป็นการชั่วคราว รอการส่งกลับ คนต่างด้าวกลุ่มนี้จะได้รับการออกบัตรสีถือติดตัว เพื่อแสดงว่าเป็นชนกลุ่มใด ได้สิทธิแล้วก็ชักชวนญาติพี่น้องที่อยู่ในประเทศพม่าเข้ามาทำงานในประเทศไทย ทำตัวเป็นนายหน้าให้กับนายจ้างคนไทยที่ต้องการคนงาน ไม่ต้องใช้วิธีการซับซ้อน เมื่อได้คำสั่งจากนายจ้าง กลุ่มขบวนการนี้ก็จะติดต่อกลับไปยังญาติพี่น้องที่พักอยู่ตามแนวชายแดนทั้งฝั่งไทย ฝั่งพม่า ให้รวบรวมเพื่อน ญาติ หรือคนรู้จักในหมู่บ้านเดียวกัน หมู่บ้านใกล้เคียง ส่งเข้ามาทำงาน (พื้นที่อำเภอแม่สาย จังหวัดเชียงราย) 

2)  กลุ่มขบวนการที่ร่วมมือกับคนไทย จะมีคนต่างด้าวไปรับจ้างทำงานตามร้านอาหาร สถานบริการ และพักอาศัยอยู่ในเมืองใหญ่ และมีหน้าที่หาลูกค้าที่ต้องการใช้บริการเด็กผู้หญิง เน้นไปที่ลูกค้าต่างประเทศ หาลูกค้าได้แล้ว จะติดต่อไปยังกลุ่มตามแนวชายแดน ให้หาเหยื่อทั้งเต็มใจและไม่เต็มใจ ลูกค้าบางคนก็ยินดีที่จะเดินทางมาใช้บริการที่ชายแดน แต่ส่วนใหญ่ จะให้เหยื่อเดินทางไปให้บริการถึงในเมือง ค่าใช้จ่ายในการหาเหยื่อแต่ละครั้ง อยู่ในช่วง 3-4 หมื่นบาท (พื้นที่อำเภอแม่สาย จังหวัดเชียงราย) 

3) กลุ่มขบวนการที่ทำในลักษณะญาติ จะจัดหาเด็กหญิงหมู่บ้านเดียวกัน หรือชนกลุ่มน้อยที่มีความต้องการขายเด็ก รับเข้ามาดูแล อ้างว่าเป็นลูกเป็นหลาน เลี้ยงจนโต อายุ 14-15 ปี ก็จะบังคับให้ขายตัว ครั้งแรก ค่าเปิดบริสุทธิ์อยู่ที่ 3-4 หมื่นบาท บางคนก็ขายเด็กให้คนต่างชาติ แลกกับเงินค่าเลี้ยงดูและจ่ายรายเดือน รูปแบบการใช้บริการจะคล้ายเมียเช่า วิธีนี้นิยมใช้กันมากในปัจจุบัน เพราะไม่ต้องขายตัวพร่ำเพรื่อ เมื่อได้ลูกค้าประจำแบบผูกขาด ผู้หญิงเหล่านี้ ก็จะเดินทางกลับภูมิลำเนาให้สามีเดินทางมาหาเอง บางคนนอกจากไปเป็นเมียเช่าแล้ว ยังทำหน้าที่เป็นนายหน้าจัดหาสามีชาวต่างชาติทางยุโรป มาเลเซีย หรือสิงคโปร์ สั่งตรงมาถึงพื้นที่อีกด้วย ว่าที่สามี จะเดินทางมาดูตัวเจ้าสาวถึงที่ บางคนก็ซื้อบ้านอยู่ใกล้ๆ ภูมิลำเนา เจ้าหน้าที่สำนักงานตรวจคนเข้าเมือง ให้ข้อมูลอีกว่า อำเภอแม่สายในตอนนี้ก็มีหมู่บ้านสิงคโปร์ หมู่บ้านญี่ปุ่น ตั้งเป็นโซนตามกลุ่มเครือญาติ (พื้นที่อำเภอแม่สาย จังหวัดเชียงราย) 

4)  เอเย่นต์หรือนายหน้าทั้งในพื้นที่และนอกพื้นที่ ชวนไปให้แต่งงานกับคนต่างชาติ โดยผู้ที่เป็นเหยื่อไม่รู้จักหน้าตา ชื่อ ที่อยู่ ของคนต่างชาติที่จะไปอยู่ด้วย มีหลายรายที่แต่งงานแล้วถูกหลอกไปขายต่อ เข้ากระบวนการค้ามนุษย์ (พื้นที่จังหวัดพะเยา) 

5) แม่เล้าจิ๋ว หรือ เอเยนต์อยู่ในโรงเรียน มีการค้าประเวณีโดยผ่านนายหน้าเป็น
เพื่อนนักเรียนด้วยกัน โดยขายบริการทางเพศผ่านรูปถ่าย  ผ่านมือถือ  อินเตอร์เน็ต  ขายตรงในโรงแรมม่านรูด (พื้นที่จังหวัดพะเยา)
6) นายหน้าคนไทย และนายหน้าคนลาว ซึ่งนำผู้หญิงประเทศเพื่อนบ้าน บริเวณ
ด่านชายแดน อำเภอเชียงคำซึ่งติดกับประเทศลาว เข้ามาขายบริการทางเพศในร้านอาหาร หรือนายหน้าที่เป็นธุรจัดหาแรงงานต่างด้าว แรงงานข้ามชาติชาวลาวเข้ามาทำงานในฤดูกาลเก็บเกี่ยวข้าว  เก็บเกี่ยวผลผลิตทางการเกษตร หรือ  ให้อยู่ในฟาร์มไก่ (พื้นที่จังหวัดพะเยา)
7) เอเย่นต์/นายหน้าจัดหาคู่ที่มีการเปิดบริษัทจัดหาคู่ผ่านทาง Internet นายหน้า
จะติดต่อผู้หญิงไทยให้กับชาวต่างประเทศโดยการเข้ามาสมัครและเสียค่าใช้จ่ายประมาณ  30,000 – 40,000 บาท โดยการส่งรูปลงใน Internet ประกาศหาคู่ไปต่างประเทศ โดยมีบริษัทนายหน้าจัดหาคู่เป็นผู้จัดการ (พื้นที่จังหวัดพะเยา)

8 )  เอเย่นต์/นายหน้าที่ที่เป็นกลุ่มมิจฉาชีพ คอยล่อลวงเด็กและหญิงเข้าสู่ขบวนการค้ามนุษย์ จุดอ่อนของหญิงและเด็กใจแตกในด้านที่เป็นประเภทบริโภคนิยมที่มีความต้องการโดยขบวนการค้ามนุษย์จะใช้จุดอ่อนนี้เป็นโอกาสเข้าสู่กลุ่มเป้าหมายได้ง่ายโดยจะใช้สิ่งล่อใจเด็กจากเด็กด้วยกันเองและการใช้สื่อล่อไม่ว่าจะเป็น Game, โทรศัพท์มือถือ และการชักชวนผ่านกลุ่มเด็กด้วยกันเองมาเที่ยวดื่มกินในสถานบันเทิง  ชักจูงใจจากการพา ดื่มเที่ยวและชักชวนเข้าสู่กระบวนการค้ามนุษย์ โดยดึงตัวเด็กออกจากกลุ่มเพื่อน ออกจากโรงเรียน ครอบครัว ชุมชน โดยเด็กไม่รู้ตัว (พื้นที่จังหวัดพะเยา)
5.3.1.2 ผู้ชักชวนให้เหยื่อเข้าสู่กระบวนการค้ามนุษย์: การค้ามนุษย์ใน
รูปแบบของการค้าแรงงาน
1) นายหน้าฝั่งพม่า เป็นผู้ที่ทำหน้าที่หลักในการติดต่อกับคนที่อยู่ในฝั่งไทยหรือนายหน้ารายใหญ่ในฝั่งไทยและทำหน้าที่รวบรวมเหยื่อจากประเทศพม่าตามจำนวนที่นายหน้าฝั่งไทยต้องการ (Order) (พื้นที่จังหวัดตาก) 
2) นายหน้าฝั่งไทย มีนายหน้าหลายประเภท ซึ่งประกอบด้วย 1) นายหน้าซึ่งเป็นคนในชุมชนที่ซึ่งเป็นจุดผ่านหรือจุดพักของการอพยพเคลื่อนย้ายหยื่อ 2) นายหน้าคนกลาง/ตัวกลางที่จัดหาและนำพาเด็ก/เหยื่ออพยพไปยังพื้นที่ต่างๆ ที่มีความต้องการ และ 3) นายหน้าที่ทำหน้าที่จัดส่งเหยื่ออพยพไปยังโรงงานต่างๆ โดยตรง หรือพื้นที่เป้าหมาย จากการศึกษาครั้งนี้พบว่า หัวหน้าขบวนการค้ามนุษย์ที่เป็นรายใหญ่ที่สุดในเขตพื้นที่อำเภอแม่สอดเป็นคนไทยมีอยู่ 2 ราย รายหนึ่งมีบ้านหรือที่อยู่อาศัยในหมู่บ้านท่าอาจ และอีกรายอาศัยอยู่บ้านวังตะเคียน ทำอาชีพนำพาแรงงานต่างด้าวมานานกว่า 10 ปี (พื้นที่จังหวัดตาก)
3) นายหน้านำพาข้ามพรมแดน  หมายถึงผู้ที่ติดต่อแรงงานและพาข้ามพรมแดนมาประเทศไทย โดยจะเป็นธุระจัดการเรื่องการเดินทาง ซึ่งการนำพาแต่ละครั้งจะมีค่าใช้จ่ายประมาณ 10,000-15,000 บาท ต่อคน ซึ่งแล้วแต่ความยากลำบากของเส้นทาง  การเข้ามาแต่ละครั้งถือเป็นกระบวนการลักลอบนำพาคนเข้าเมืองผิดกฎหมาย ในส่วนของผู้ที่เป็นนายหน้านำพานั้นจะทำหน้าที่ดังนี้  (1) นายหน้าต้นทาง หมายถึง ผู้ที่จัดหาแรงงานในหมู่บ้านต่าง ๆ (2) นายหน้าระหว่างทาง หมายถึง ผู้ที่นำพาแรงงานเดินทางข้ามพรมแดนระหว่างประเทศ (3) นายหน้าปลายทาง หมายถึง ผู้ที่รับแรงงานที่จุดหมายปลายทางและหาจุดพักให้ แรงงานเพื่อส่งต่อให้กับโรงงาน (พื้นที่จังหวัดสมุทรสาคร)

4) นายหน้าหางาน/ส่งคนเข้าโรงงาน หมายถึง นายหน้าชาวต่างชาติที่อยู่อาศัยในประเทศไทยเป็นเวลานานและรู้จักกับผู้ประกอบการ  เป็นผู้กว้างขวางในพื้นที่ พูดภาษาไทยได้ดี และสามารถที่จะติดต่อสื่อสารกับกลุ่มแรงงานในพื้นที่ เพื่อจัดส่งแรงงานเข้าสู่กิจการต่าง ๆ ในการเป็นธุรจัดการให้จะต้องเสียค่าใช้จ่ายประมาณ 2,000-15,000 บาท ต่อคน ราคาแล้วแต่ประเภทของงานที่ตกลงกัน บางครั้งแรงงานเสียให้นายหน้าถึง 20,000 บาท สำหรับงานประเภทที่ได้รายวันวันละ 191 บาท และค่าล่วงเวลาชั่วโมงละ 35 บาท ซึ่งเป็นโรงงานขนาดกลางถึงขนาดใหญ่มีมาตรฐาน (พื้นที่จังหวัดสมุทรสาคร)
5) นายหน้าเคลียร์เจ้าหน้าที่รัฐ หมายถึง  ผู้ที่รู้จักกับทางเจ้าหน้าที่ของรัฐบางคน และเป็นผู้กว้างขวางในแวดวงแรงงานข้ามชาติซึ่งเป็นที่รู้จักกันดีในกลุ่มแรงงานด้วยกัน  นายหน้าคนดังกล่าวจะเป็นผู้เจรจาต่อรองและอ้างถึงเจ้าหน้ารัฐที่รู้จักกันดีเพื่อช่วยเหลือแรงงาน เช่น เมื่อแรงงานประสบปัญหาการถูกตรวจจับทั้งที่ถูกกฎหมายและไม่ถูกกฎหมาย หรือแม้แต่การก่อคดีความต่าง ๆ นายหน้าประเภทนี้จะเป็นผู้ไกล่เกลี่ยและเจรจาการจ่ายเงินกับทางเจ้าหน้าที่เพื่อรอดพ้นการถูกจับกุมและการตรวจจับในแต่ละครั้ง โดยคิดค่าจัดการครั้งละ 5,000-10,000 บาท ต่อคน (พื้นที่จังหวัดสมุทรสาคร)
6) นายหน้าทำบัตร/ทำเอกสาร หมายถึง นายหน้าที่มีความรู้ในกระบวนการทำเอกสาร เช่น ใบอนุญาตทำงาน ,ใบทะเบียนราษฎร และบัตรสุขภาพ ซึ่งส่วนใหญ่จะเป็นคนไทย เพราะจะต้องรู้ภาษาไทยและต้องทำธุรกรรม และรับเซ็นต์เอกสารทางราชการกับหน่วยงานรัฐ โดยการให้บริการแต่ละครั้งจะติดเพิ่มจากค่าใช้จ่ายจริงมากกว่า 1-2 เท่า เช่น ค่าทำใบอนุญาตทำงานและบัตรสุขภาพ เสียค่าใช้จ่ายทั้งสิ้น 3,800 บาท แรงงานอาจต้องเสียค่าใช้จ่ายประมาณ 5,000-10,000 บาท ต่อบัตร 1 ใบ ซึ่งบางครั้งแรงงานจ่ายเงินแล้วไม่ได้บัตรหรืออาจได้รับเพียงสำเนาที่แย่กว่านั้นคือเอกสารปลอม (พื้นที่จังหวัดสมุทรสาคร)
7) นายหน้าส่งคนกลับบ้าน หมายถึง ผู้รู้จักกับหน่วยงานรัฐที่ทำหน้าที่ผลักดันคนต่างชาติกลับภูมิลำเนาประเทศต้นทาง หากแรงงานมีความประสงค์จะเดินทางกลับประเทศให้แสดงความจำนง พร้อมชำระค่าเดินทางคนละ 2,000-3,000 บาท แล้วแต่จำนวนสำภาระที่นำกลับประเทศต้นทาง (พื้นที่จังหวัดสมุทรสาคร)
8) นายหน้าพาไปโรงพยาบาล หมายถึง ผู้ที่สามารถพูดภาษาไทยได้ดี หรือคนไทยที่อาศัยอยู่ในชุมชนเดียวกับแรงงานข้ามชาติ หากแรงงานข้ามชาติเจ็บป่วยมีความประสงค์อยากจะไปโรงพยาบาลแต่ถ้าไม่สามารถพูดภาษาไทยได้ และไม่รู้ขั้นตอนต่าง ๆ ในการติดต่อกับเจ้าที่ในโรงพยาบาลได้ นายหน้าจะอาสาพาแรงงานไปโรงพยาบาลให้ โดยคิดค่าใช้จ่ายต่อครั้ง 500 บาท สำหรับการไปโรงพยาบาล 1 ครั้ง นอกจากนี้ยังมีบริการในการเยี่ยมคนป่วย (หากญาติผู้ป่วยเป็นแรงงานที่เข้าเมืองผิดกฎหมาย ไม่มีบัตร จึงไม่สามารถไปเยี่ยมได้ด้วยตัวเอง) ซึ่งราคาแล้วแต่ความสัมพันธ์ระหว่างนายหน้าและญาติของผู้ป่วย (พื้นที่จังหวัดสมุทรสาคร)
9) นายหน้าเงินกู้ หมายถึง ผู้ที่มีฐานะทางการเงินดี อาจจะเป็นคนไทย หรือคนต่างชาติ ซึ่งจะจัดบริการเงินกู้นอกระบบให้กับกลุ่มแรงงานข้ามชาติ การคิดอัตราดอกเบี้ยร้อยละ 20-30 บาท (พื้นที่จังหวัดสมุทรสาคร)
10) นายหน้าส่งเงินกลับบ้าน หมายถึง ผู้ที่เป็นต่างชาติหรือเป็นแรงงานข้ามชาติ ผู้มีฐานะการเงินที่ประเทศต้นทางดี ประกอบกับมีโทรศัพท์มือถือ อยู่ที่ประเทศต้นทาง และประเทศปลายทาง โดยจะเป็นธุระในการจัดส่งเงินให้กับแรงงานมีความประสงค์จะให้ส่งเงินกลับประเทศต้นทางเพื่อให้ครอบครัวที่ต้นทางได้ใช้จ่ายหรือสร้างบ้านใหม่ เป็นต้น โดยการโอนเงินแต่ละครั้งจะใช้วิธีในการโทรศัพท์และส่งเงินให้กับญาติที่ปลายทาง และที่ต้นทางก็ส่งเงินให้กับนายหน้า โดยค่าบริการจะคิดจากค่าโทรศัพท์ต่อนาที คิดเป็นนาทีละ 25-35 บาท คิดค่าตามตัวมารับโทรศัพท์ 40-50 บาท ต่อครั้ง และหักเปอร์เซ็นต์ร้อยละ 10-20 บาท จากยอดเงินที่ส่งไปแต่ละครั้ง ปัจจุบันมีนายหน้าส่งเงินจำนวนมาก อาจมีมากถึง  200  คน ผลประโยชน์ที่ได้ส่วนหนึ่งเป็นส่วนต่างของเงินพม่า (จ๊าต) ในตลาดมืด (พื้นที่จังหวัดสมุทรสาคร)
11) นายหน้า Sub-Contractor  หมายถึง ผู้คุมงาน ที่ส่งคนงานไปตามโรงงานต่าง ๆ นายหน้าลักษณะนี้ส่วนใหญ่จะเป็นคนไทย มีอิทธิพลและมีกลุ่มที่เป็นเครือข่ายกับผู้ประกอบการในการนำส่งแรงงานไปทำงานตามโรงงาน นายหน้าจะทำหน้าที่จัดส่ง ติดต่อ นำพาแรงงานไปทำงาน ทำเอกสารบัตรแรงงาน และรับค่าตอบแทน ซึ่งนายหน้ากลุ่มนี้มีลักษณะ  คล้ายผู้รับเหมาก่อสร้างที่พาคนงานไปทำงานตามสถานที่ต่าง ๆ บางครั้งนายหน้าลักษณะนี้อาจจะเป็นนายหน้าค้ามนุษย์ในภายหลัง จากการที่ไม่จ่ายค่าตอบ ไม่ทำบัตรที่ถูกต้อง ไม่อนุญาตให้แรงงานถือเอกสารทางกฎหมายใด ๆ ทั้งสิ้น แต่มีการหักเงินจากแรงงานเพื่อทำใบอนุญาตทำงาน เหล่านี้เป็นต้น (พื้นที่จังหวัดสมุทรสาคร)
12) นายหน้าค้ามนุษย์ หมายถึง ผู้ที่เป็นธุระจัดหา นำพาแรงงานมาเพื่อแสวงหาประโยชน์ในทางมิชอบ ได้แก่ การบังคับค้าประเวณี โดยการต้องชดใช้หนี้ ,การบังคับให้ทำงาน  แม้สภาพร่างกายไม่พร้อม มีการบังคับ ขู่เข็ญ และทำร้ายร่างกาย  นายหน้าลักษณะนี้ในพื้นที่สมุทรสาครจะปรากฏในลักษณะของนายหน้าพาแรงงานข้ามชาติส่งลงเรือประมง หรือเรือประมงนอกน่านน้ำ  และมีแหล่งพักคนเป็นในลักษณะคล้ายของโรงงานที่มีลักษณะปิด คือมีรั้วรอบขอบชิดสูง 3-4 เมตร มีห้องพัก และห้ามแรงงานออกข้างนอก การที่บังคับใช้แรงงานไม่มีเวลาพัก ไม่มีอาหาร โดยนายหน้าจะเป็นผู้รับค่าตอบแทน จากการทำงานแทนแรงงาน โดยถือเป็นการหักจากค่าใช้จ่ายของแรงงานในการเดินทางมาประเทศไทย  หรือบางครั้งนายหน้าอาจจะนำแรงงานที่นายจ้างไม่มีงานให้ทำไปขายต่อให้กับโรงงานหรือเรือประมงอื่น ๆ (พื้นที่จังหวัดสมุทรสาคร)
ผลการศึกษาเชิงลึกจากพื้นที่ 4 พื้นที่สอดคล้องกับผลการศึกษาเชิงปริมาณที่พบว่า ใน
กลุ่มเหยื่อการค้ามนุษย์ชาวไทย ให้ข้อมูลว่า ผู้ที่ชักชวนให้ตนเข้ามาทำงานหรือเข้าสู่กระบวนการค้ามนุษย์ส่วยใหญ่ ร้อยละ 57.6 คือ เพื่อน รองลงมา ร้อยละ 21.2 คือ กลุ่มนายหน้า และร้อยละ 6.1 คือ กลุ่มญาติและครอบครัวเป็นผู้ชักชวนมา ส่วนในกลุ่มเหยื่อการค้ามนุษย์ชาวต่างประเทศให้ข้อมูลว่า ส่วนใหญ่ร้อยละ 68.1 คือ นายหน้า รองลงมาร้อยละ 15.5 คือ กลุ่มเพื่อน (ตารางที่ 5.5) 
ตารางที่  5.5 จำนวน ร้อยละ ของเหยื่อการค้ามนุษย์ จำแนกตามผู้ที่ชักชวนให้มาทำงานนี้ 
	 เหยื่อการค้ามนุษย์ชาวไทย
	ร้อยละ
	เหยื่อการค้ามนุษย์ชาวต่างประเทศ
	ร้อยละ

	· เพื่อน 
· นายหน้า 
· เจ้าของร้านอาหาร /ร้านคาราโอเกะ
· ญาติ 
· ครอบครัว 
	57.6
21.2
9.1
6.1
6.1
	· นายหน้า
· เพื่อน
· ญาติ 
· ครอบครัว
· คนต่างหมู่บ้าน เคยรู้จักกันมาก่อน
· คนรู้จักในหมู่บ้าน
· อื่น ๆ (เจ้าของรถเหมารับจ้าง /ไม่มีใครชวนมาเอง)  

	68.1

15.5

7.2

3.9

3.4

1.0

1.0

	รวม
	100.0(33)
	รวม
	100.0 (207)


อาจสรุปได้ว่า ผู้ชักชวนให้เหยื่อเข้าสู่กระบวนการค้ามนุษย์นั้น สามารถจำแนกเป็นกลุ่ม
ใหญ่ๆได้ ดังนี้
1. กลุ่มเพื่อนหรือคนที่เหยื่อการค้ามนุษย์รู้จัก ทั้งคนในชุมชนเดียวกัน หรือต่างชุมชน
2. นายหน้าหรือเอเย่นธ์ ที่ทำหน้าที่เป็นผู้จัดหา และนำพาเหยื่อ
3. คนในครอบครัวหรือเครือญาติที่มีประสบการณ์การทำงานหรือการเข้าสู่กระบวนการ
ค้ามนุษย์มาก่อน แล้วกลับมาชักชวนญษติพี่น้องหรือคนในครอบครัวของตนเองให้ไปทำงานด้วย

โดยที่วิธีการที่กลุ่มนักค้ามนุษย์ทำการชักชวน ล่อลวงให้เหยื่อเดินทางมาทำงาน/เข้าสู่
กระบวนการค้ามนุษย์ นั้นมีวิธีการที่หลากหลาย กล่าวคือ ในกรณีของเหยื่อการค้ามนุษย์ชาวไทย ให้ข้อมูลว่า ส่วนใหญ่ร้อยละ 51.0 วิธีการชักชวนให้เดินทางจะทำโดยให้คนในหมู่บ้านที่เคยเดินทางมาทำงานก่อนเป็นผู้ชักชวน รองลงมาร้อยละ 18.0 นายหน้าจะเป็นผู้เดินทางมาชักชวนเองในชุมชน ส่วนเหยื่อการค้ามนุษย์ชาวต่างประเทศนั้น ส่วนใหญ่ร้อยละ 69.1 ผู้ที่ชักชวน/นายหน้าจะใช้วิธีเดินทางไปชักชวนเหยื่อในหมู่บ้านเอง รองลงมาร้อยละ 26.1 จะให้คนในหมู่บ้านที่เคยเดินทางมาทำงานก่อนเป็นผู้ชักชวน (ตาราง 5.6) 

ตารางที่  5.6 จำนวน ร้อยละ ของเหยื่อการค้ามนุษย์ จำแนกตาม วิธีการชักชวนให้เดินทางมาทำงาน/เข้าสู่กระบวนการค้ามนุษย์
	เหยื่อการค้ามนุษย์ชาวไทย 
	ร้อยละ
	เหยื่อการค้ามนุษย์ชาวต่างประเทศ
	ร้อยละ

	· ให้คนในหมู่บ้านที่เคยเดินทางมาทำงานก่อนเป็นผู้ชักชวน 
· เดินทางไปชักชวนในหมู่บ้าน
· คนรู้จักแนะนำ ชักชวนให้ทำ
· นั่งรับประทานอาหารที่ร้านแล้วเจ้าของร้านชวนคุย
· ให้เงินแก่พ่อแม่ / ผู้ปกครองเป็นการล่วงหน้า  
· อื่น ๆ  (ตัดสินใจร่วมกับเพื่อน เดินทางไปทำงานเอง) 
	51.0

18.0

15.0

 9.0

3.0

3.0
	· เดินทางไปชักชวนในหมู่บ้าน
· ให้คนในหมู่บ้านที่เคยเดินทางมาทำงานก่อนเป็นผู้ชักชวน 
· ให้เงินแก่พ่อแม่/ผู้ปกครองเป็นการล่วงหน้า  
	69.1

26.1

4.8

	รวม
	100.0 (33) 
	รวม
	100.0 (207)


โดยผู้ที่ทำการชักชวนให้ผู้คนเข้าสู่กระบวนการค้ามนุษย์จะมีการให้ข้อมูลในเชิงบวกเพื่อล่อลวงเหยื่อให้ตายใจ และหลงเชื่อออกเดินทางมาที่ชักชวน ทั้งผลการศึกษาเชิงปริมาณในประเด็นการให้ข้อมูลของผู้ที่ชักชวนให้งานมาทำงาน/เข้าสู่กระบวนการค้ามนุษย์  ในกลุ่มเหยื่อค้ามนุษย์ชาวไทยนั้น ส่วนใหญ่ ร้อยละ 33.3 จะให้ข้อมูลว่าเป็นการทำงานที่มีรายได้มากงานสบาย มีอิสระ โดยไม่บอกว่าเป็นงานอะไร  รองลงมาร้อยละ 24.2 ให้ข้อมูลว่ามาเป็นเด็กเสิร์ฟหรือเด็กนั่งดริ๊ง รายได้ดี ส่วนในกลุ่มเหยื่อการค้ามนุษย์ชาวต่างประเทศนั้น ส่วนใหญ่ ร้อยละ 47.3 ถูกล่อลวงโดยให้ข้อมูลว่า จะให้ไปทำงานที่สบาย รายได้ดี  ค่าแรงสูง มีที่พักให้ฟรี เป็นอิสระ สามารถเก็บเงินส่งให้ทางครอบครัว หรือสามารถใช้หนี้ได้ในระยะเวลาอันสั้นและจะจัดการให้ทุกอย่าง  รองลงมาร้อยละ 31.1 เป็นกลุ่มที่ไม่ทราบว่าตนต้องมาทำงานอะไร ผู้ชักชวนให้ข้อมูลเพียงว่ามาทำงานที่มีรายได้ดี (ตาราง 5.7) 
ตารางที่  5.7 จำนวน ร้อยละ ของเหยื่อการค้ามนุษย์ จำแนกตาม การให้ข้อมูลของผู้ที่ชักชวนให้งานมาทำงาน/เข้าสู่กระบวนการค้ามนุษย์ 
	เหยื่อการค้ามนุษย์ชาวไทย 
	ร้อยละ
	เหยื่อการค้ามนุษย์ชาวต่างประเทศ
	ร้อยละ

	-  ผู้ชวนบอกว่าทำงานมีรายได้มาก งานสบาย มีอิสระ โดยไม่บอกว่าเป็นงานอะไร 
 -  ชวนให้ไปทำงานคาราโอเกะเป็นงานนั่งดริ๊งค์ หรือทำงานเป็นเด็กเสริฟ์ รายได้ดี 
-  บอกว่าทำงานขายบริการ มีรายได้ดี หรือ จะจัดหาแขกให้
-  ผู้ชักชวนโกหกว่าจะให้ไปทำงานอย่างอื่น แต่กลับพาไปขายบริการ
- ผู้ที่คุ้มครองไม่ให้เหตุผล
	33.3 

24.2

15.2

15.2

12.1
	-  นายหน้า หรือผู้ชักชวนบอกว่า จะให้ไปทำงานที่สบาย รายได้ดี  ค่าแรงสูง มีที่พักให้ฟรี เป็นอิสระ สามารถเก็บเงินส่งให้ทางครอบครัว หรือสามารถใช้หนี้ได้ในระยะเวลาอันสั้นและจะจัดการให้ทุกอย่าง    

-  ไม่ทราบว่าตนต้องมาทำงาน อะไร
-  ถูกนายหน้าหรือผู้ชักชวนหลอกว่าให้มาทำงานอย่างอื่น เช่น ทำงานบ้าน เลี้ยงเด็ก ทำงานในโรงงานทำขนม ขายขนม แม่ครัว เด็กเสริฟ์ แต่กลับพาไปทำงาน โรงงานที่ลักลอบใช้แรงงานต่างด้าว  ผิดกฎหมาย  หรือถูกค้าในลักษณะอื่นๆ  เช่น ขอทานหรือขายดอกไม้
 - นายหน้าบอกว่าให้มาทำงานและจะจัดให้พักอยู่ด้วยกัน   กับญาติพี่น้อง  คู่สมรส หรือ เพื่อนที่มาด้วยกัน 
- ทราบว่าต้องมาขายประเวณีและเต็มใจมา
- ทราบว่าตนเองต้องมาทำงานประเภทงานบริการในคาราโอเกะ  และ อื่นๆ เช่น นายหน้าบอกว่าจะพามาเที่ยวประเทศไทย ญาติพี่น้องเป็นคนติดต่อให้นายหน้าพาไปเพราะเห็นคนในหมู่บ้านไปกันญาติที่มาทำงานอยู่ก่อนแล้ว เห็นว่าได้รายได้ดี จึงสมัครงานให้  ซึ่งให้ไปทำด้วยกัน / เบื่อครอบครัว /เบื่อบ้าน  อยากมาทำงานเอง / ถูกขายมาตั้งแต่เด็ก
	47.3 
 31.1

10.5 

5.7

2.8 

2.6



	รวม
	100.0 (33) 
	รวม
	100.0 (207)


5.3.2 วิธีการเดินทางเข้าสู่ประเทศ (กรณีเหยื่อการค้ามนุษย์ชาวต่างประเทศ/
แรงงานข้ามชาติ) และวิธีการเดินทางไปยังสถานประกอบการ/โรงงานหรือแหล่งทำงานอื่นๆ


5.3.2.1 วิธีการเดินทางเข้าสู่ประเทศ: การค้ามนุษย์ในรูปแบบของการค้าประเวณี
1)  ผ่านนายหน้าที่ทำในลักษณะกลุ่มเครือญาติ คนรู้จักอยู่หมู่บ้านเดียวกัน วิธีการส่งเข้ามาทำงาน ก็จะมีการจัดส่งต่อกันเป็นทอดๆ บางกลุ่มใช้วิธีจ้างรถยนต์ รถจักรยานยนต์รับจ้าง บางกลุ่มงบน้อย ขบวนการไม่อยากเสี่ยง ช่วยชื้อตั๋ว บอกเส้นทางให้เดินทางเข้าประเทศไทยเอง เมื่อเหยื่อเดินทางเข้ามาตามเส้นทาง ผ่านไปถึงมือนายจ้างโดยไม่ผิดพลาด ก็จะได้รับความเชื่อถือ และไม่ว่าเจ้าหน้าที่จะจับกุมและส่งกลับกี่ครั้ง ถ้าเหยื่อจ่ายเงิน ค่าส่งให้กับกลุ่มขบวนการค้ามนุษย์แล้ว ครั้งต่อๆ ไปไม่ต้องจ่ายอีก ขบวนการ มีระบบรับประกันความเสี่ยงจัดส่งฟรีในรอบต่อไป (พื้นที่อำเภอแม่สาย จังหวัดเชียงราย) 

2) ใช้หนังสือเดินทางปลอม กลุ่มนี้จะแยกเป็น 2 กลุ่ม กลุ่มจากพม่า และกลุ่มจากประเทศจีน กลุ่มพม่า จะใช้วิธีกว้านซื้อหนังสือเดินทางจากประชาชนประเทศพม่า ที่เดินทางกลับประเทศและไม่ใช้หนังสือเดินทางแล้ว ช่องว่าง เกิดจากประเทศพม่ามีแนวทางปฏิบัติไม่เหมือนประเทศอื่น ประชาชนคนใดก็ตามเมื่อเดินทางออกนอกประเทศ และเดินทางกลับ หนังสือเดินทางจะใช้ไม่ได้ทันที ข้อมูลที่ได้จากหนังสือเดินทางก็จะมีทั้งวีซ่า ตราประทับเข้าออก ทั้งประเทศไทย ไปจนถึงประเทศใกล้เคียง สิ่งสำคัญที่ได้คือหนังสือเดินทางของจริง เก็บหนังสือเดินทางได้มากพอ ขั้นต่อไปก็จะหาคนจากประเทศพม่าเดินทางเข้ามาทำงานในประเทศไทยหรือ ประเทศมาเลเซีย ได้ลูกค้าครบตามที่ต้องการขบวนการค้ามนุษย์ก็จะนำหนังสือเดินทางมาพบเหยื่อ ให้เหยื่อถ่ายรูปรอไว้เปลี่ยนในหนังสือเดินทางเรียบร้อย ขบวนการค้ามนุษย์จะให้เหยื่อเดินทางเข้าประเทศไทยด้วยตัวเอง แต่มีม้านำคุมอยู่ห่างๆ ถ้ามีปัญหาเหยื่อถูกเจ้าหน้าที่ตรวจสอบ ม้านำพูดไทยได้ดี ก็จะเข้ามาช่วยเหลือแสดงตัว อธิบาย เอาหนังสือเดินทางเปรียบเทียบ ให้เจ้าหน้าที่เชื่อถือและปล่อยตัวไป ถัดมา กลุ่มจากจีน ใช้หนังสือเดินทางปลอมหรือที่เรียกกันว่าแก๊งลูกหมู เดิมกลุ่มนี้ไม่เคยใช้เส้นทางด้านเชียงรายในการขนคนจีนไปประเทศที่ 3 แต่หลังจากกลุ่มว้าเข้ามามีบทบาท มีอิทธิพลในพม่า ได้รับสิทธิพิเศษในการประกอบอาชีพ ก็หันมานำคนต่างด้าวจากจีนส่งผ่านประเทศไทยไปยังประเทศที่ 3 บางครั้งก็รับคนจีนจากประเทศที่ 3 ส่งกลับภูมิลำเนาเดิมในประเทศจีน วิธีการแก๊งลูกหมูในปัจจุบัน จะเริ่มต้นที่ญาติมีความประสงค์จะพาญาติจากประเทศจีนไปอยู่ประเทศที่ 3 โดยให้กลุ่มว้าไปรับมาพักอยู่ในประเทศพม่า หรือตามแนวชายไทยพม่า ไทยลาว บางคนก็มีปัญหา ระหว่างพักอยู่ในพม่า อาจถูกหักหลัง ถูกกักตัวไว้เรียกค่าไถ่ แก๊งลูกหมูที่อยู่ในประเทศไทยก็จะเตรียมหนังสือเดินทางไว้ให้ เป็นหนังสือเดินทางฉบับจริงแต่เปลี่ยนรูป หรือใช้รูปเหมือน ให้เหยื่อใช้ถือเดินทางผ่านประเทศไทยไปประเทศที่ 3 ประเทศที่นิยมไป ได้แก่ มาเลเซีย สิงคโปร์ แคนาดา ฝรั่งเศส อเมริกา ช่องว่างค้ามนุษย์ช่องทางนี้ ต้องอาศัยเครือข่ายเชื่อมโยงทั้งในประเทศ และต่างประเทศ ฐานที่ตั้งสำคัญจัดเตรียมหนังสือเดินทางตัวจริงอยู่ในประเทศ ไม่ชัดเจนนักว่าจะมีเจ้าหน้าที่ฝ่ายไทย ร่วมมือด้วยหรือเปล่า (พื้นที่อำเภอแม่สาย จังหวัดเชียงราย) 

3) การขายบริการทางเพศผ่านรูปถ่าย ผ่านมือถือ อินเตอร์เน็ต เป็นลักษณะของการ”ขายตรง” ในโรงแรมม่านรูด (พื้นที่จังหวัดพะเยา) 

4) เดินทางเข้ามาบริเวณด่านชายแดนตรงอำเภอเชียงคำ เพื่อมาขายบริการทางเพศในร้านอาหาร หรือเป็นแรงงานในฤดูกาลเก็บเกี่ยวข้าว/ผลผลิตทางการเกษตร (พื้นที่จังหวัดพะเยา) 

5) การขายผ่านทาง Internet ผ่านบริษัทจัดหาคู่ โดยการส่งรูปลงใน Internet ประกาศหาคู่ไปต่างประเทศ โดยมีบริษัทนายหน้าจัดหาคู่เป็นผู้จัดการ (พื้นที่จังหวัดพะเยา) 

5.3.2.2 วิธีการเดินทางเข้าสู่ประเทศ: การค้ามนุษย์ในรูปแบบของการค้า
แรงงาน
1) การนำพาโดยการเดินเท้าเข้าสู่พื้นที่ชั้นใน เช่น การเดินลัดเลาะไปตามป่าเพื่อไปยังจุดหมายปลายทางที่อำเภอวังเจ้า จังหวัดตาก หรือเพื่อไปยังจุดหมายปลายทางที่จังหวัดกำแพงเพชร ในระหว่างที่มีการเดินทางจะมีผู้ร่วมกระบวนการนำอาหารและนำมาส่งให้เป็นจุดๆ และเมื่อเดินทางมาถึงจุดหมายดังกล่าว ก็จะมีคนนำพากลุ่มแรงงานอพยพเหล่านี้เดินทางต่อด้วยรถกระบะหรือรถตู้เข้าสู่กรุงเทพฯ หรือเมืองอื่นๆ ต่อไป (พื้นที่จังหวัดตาก)
2) การนำพาโดยรถจักรยานยนต์รับจ้าง โดยขบวนการนำพาต่างด้าวจะว่าจ้างรถจักรยานยนต์รับจ้างวิ่งไปส่งตามจุดนัดพบ หรือบางทีรถจักรยานยนต์รับจ้างเหล่านี้ก็เป็นผู้นำพาเองถ้าเห็นว่าสถานที่ไปส่งนั้นมีระยะทางไม่ไกลมากนัก เช่น ภายในเขตตำบลเดียวกัน หรือในเขตอำเภอที่อยู่ติดกับอำเภอแม่สอด ระยะทางในการนำพาด้วยจักรยานยนต์ตั้งแต่ 30 กิโลเมตร ไปจนถึงตัวเมืองจังหวัดตาก มีระยะทาง 86 กิโลเมตร วิธีการนี้จะไม่เป็นที่สังเกตของเจ้าหน้าที่ตำรวจ เพราะ เป็นวิธีการที่ทยอยส่งทีละ 1-2 คน โดยการให้คนต่างด้าวแต่งกายเหมือนชาวบ้านทั่วไป หรือ คนทำสวนในเขตนั้นๆ แต่วิธีนี้จะไม่สามารถทำได้ทุกวัน เพราะอาจเป็นที่สงสัยของเจ้าหน้าที่ตำรวจ ค่าจ้างที่รถจักรยานยนต์จะได้รับจะมีอัตราตั้งแต่ 300-1,500 บาท ขึ้นอยู่กับระยะทางหรือจุดนัดพบมีความใกล้ ไกลมากน้อยเพียงใด (พื้นที่จังหวัดตาก)
3) การนำพาโดยรถส่วนตัว เช่น รถตู้ รถเก๋ง รถกระบะ ขบวนการกลุ่มนี้มักมีผู้ร่วมขบวนการเป็นจำนวนมาก มีการขนคนต่างด้าวครั้งละจำนวนมาก แต่ถ้าเป็นรถเก๋งจะบรรทุก ในที่เก็บของท้ายรถ ได้คราวละ 2 คน (พื้นที่จังหวัดตาก)
4) การนำพาโดยใช้รถยนต์ของทางราชการ หรือใช้รถที่ตกแต่งคล้ายรถของทางราชการ เช่น รถของสายตรวจตำรวจ รถพยาบาล รถไฟฟ้า รถป่าไม้ รถ รสพ. รถไปรษณีย์ เป็นต้น (พื้นที่จังหวัดตาก)
5) การนำพาโดรถโดยสารประจำทาง เช่น รถโดยสารประจำทางสาย แม่สอด-กรุงเทพฯ, แม่สอด-พิษณุโลก, แม่สอด-แม่สาย และรถตู้ประจำทางสาย แม่สอด-ตาก  การนำพาของคนกลุ่มนี้ส่วนใหญ่คนขับรถประจำทาง เจ้าหน้าที่ประจำรถ เจ้าหน้าที่ขายตั๋วโดยสารจะมีส่วนรู้เห็นกับขบวนการนำพาต่างด้าว รวมถึงเจ้าหน้าที่ตามจุดตรวจต่าง ๆ ด้วย (พื้นที่จังหวัดตาก)
6) การนำพาโดยการแอบไปกับรถของพ่อค้าเร่ที่เข้ามาเร่ขายสินค้าในเขตอำเภอแม่สอด โดยทำตัวเป็นเสมือนลูกจ้างของพ่อค้าเร่ การขนย้ายในลักษณะนี้จะขนย้ายคนได้จำนวนไม่มากนัก (พื้นที่จังหวัดตาก)
7) การนำพาโดยรถขนผัก / รถขนผลไม้ ซึ่งจะมีการทำให้พื้นที่ตรงกลางกระบะ
หลังรถปิคอัพให้เป็นที่โล่ง แล้วให้คนเข้าไปแอบอยู่บริเวณดังกล่าว จากนั้นก็นำผักและผลไม้เรียงซ้อนปิดปังไว้ เพื่ออำพรางสายตาของผู้คนและเจ้าหน้าที่ และจะเรียงผักปิดส่วนบนโดยเว้นช่องให้หายใจเพียงเล็กน้อย ระยะเวลาในการขนส่งจะใช้เวลามากกว่าการขนส่งปกติ เพราะว่ารถบรรทุกน้ำหนักมากขึ้น ประกอบกับเส้นทางเป็นทางลาดชันและขึ้นเขาจนทำให้ผักที่ถูกลำเลียงอยู่บนรถเคลื่อนตัวไปปิดช่องสำหรับหายใจได้ ทำให้คนต่างด้าวที่อยู่ข้างในขาดอากาศหายใจบางครั้งมีการเสียชีวิตภายในรถบรรทุก หากมีการเสียชีวิตผู้ขับรถจะนำศพทิ้งไว้ข้างทาง ระหว่างทางที่รถบรรทุกผักจะเข้ากรุงเทพฯ การนำพาโดยวิธีนี้มักจะถูกตรวจจาก จุดตรวจทุกจุดที่อยู่ระหว่างเส้นทาง แม่สอด-ตาก วิธีการตรวจจะใช้เหล็กยาวปลายแหลมความยาว 2 เมตร เสียบผ่านจากด้านซ้ายไปด้านขวา เพื่อตรวจสอบว่ารถบรรทุกเหล่านั้นได้นำคนต่างด้าวซุกซ่อนมากับผักหรือไม่ การนำพาโดยวิธีนี้สามารถบรรจุคนต่างด้าวได้คราวละ 2-10 คน


เดิมในพื้นที่แม่สอดเจ้าหน้าที่ตำรวจจะตรวจสอบว่ามีการลักลอบขนแรงงานอพยพในลักษณะเช่นนี้หรือไม่นั้น โดยการใช้ไม้หรือเหล็กแหลมแทงเข้าไปตรงกลางรถขนผัก เพื่อพิสูจน์ แต่ปัจจุบันการตรวจสอบในลักษณะเช่นนี้ไม่ปรากฏแล้ว อาจจะด้วยเหตุผลว่ามองว่าผู้ค้ามนุษย์ได้เปลี่ยนแปลงรูปแบบของการค้าและการขนย้าย นำพาผู้คนไปในรูปแบบใหม่ๆแล้ว (พื้นที่จังหวัดตาก)
8) การนำพาโดยการปลอมแปลงเอกสารเดินทาง มีแก๊งค์ปลอมหนังสือเดินทาง ในกรณีที่จะมีการเดินทางข้ามประเทศ (พื้นที่จังหวัดตาก)
9) ผ่านนายหน้าที่ได้เสาะแสวงหาเด็กผู้หญิงตามหมู่บ้านโดยจะไปรับจากหมู่บ้านในฝั่งพม่า ซึ่งความต้องการที่เด็กหญิงไปทำงานตามร้านคาราโอเกะ และเป็น    เด็กเสริฟ์ตามร้านอาหาร ซึ่งนายหน้ามีสถานที่ที่ส่งต่อเพื่อขายไปยังสถานบริการคาราโอเกะ โดยจุดที่จะขายต่อปลายทางอยู่ที่ร้านคาราโอเกะ อ.นครชัยศรี จ. นครปฐม 
วิธีการที่นายหน้าค้ามนุษย์ใช้คือ การออกค่าเดินทางให้ก่อน โดยบอกกว่าให้ไปทำงานชดใช้เมื่อถึงประเทศไทย งานดี เงินดี หลังจากนั้นเด็กและผู้หญิงจะกลายเป็นแรงงานบังคับ หรืออาจถูกบังคับให้ค้าประเวณีที่ปลายทาง
10) วิธีการไปนำพามาทีละคน เช่น ในหนึ่งครอบครัว นายหน้าจะหลอกคนใดคนหนึ่งมาก่อนอาจจะเป็น แม่ หรือพ่อ หลังจากนั้นจะเดินทางกลับไปบอกกับลูก ๆ ของแรงงานที่พามาครั้งแรกว่าพ่อ หรือแม่ให้ไปอยู่ด้วย โดยที่แรงงานไม่ต้องเสียค่าใช้จ่ายในการเดินทางซึ่งจะไปหักกับค่าแรงที่ทำงานใน 3 เดือนแรก หรืออาจจะมากกว่านั้น วิธีการนี้นายหน้าที่เป็นชาวพม่าจะนำแรงงานมาส่งที่โรงงานโดยตรง หลังจากนั้นนายหน้ารับค่าหัวจากนายจ้างซึ่งจำนวนเท่าไรแล้วแต่ที่นายหน้าจะตกลงหลังจากนั้นก็จะทำหน้าที่เป็นเอเย่นต์ ส่งแรงงานให้กับนายจ้างหากขาดแคลนแรงงาน เมื่อแรงงานเข้ามาทำงานนายจ้างจะหักเงินไม่ว่าจะเป็น ค่าอาหาร ค่าที่พัก ค่าบัตร ค่านายหน้ากับแรงงาน ในบางกรณีนายหน้าที่นำแรงงานมาส่งเข้าโรงงานจะเป็นผู้จัดการและควบคุมคนงานเหล่านี้เอง ซึ่งในโรงงานแห่งนี้จะมีนายหน้าที่คุมคนงานอยู่ที่คนไทย และคนพม่า ประมาณ 5-10 คน 
11)  การทำ "บัตรผ่านแดน" แบบไปเช้า-เย็นกลับ พอผ่านไปได้ก็ไม่ใช่เรื่องยากที่จะไปแสวงโชคต่อ เพราะจะมีนายหน้าพาเดินเข้าป่า จากนั้นจะขนใส่รถกระบะเข้ากรุงเทพฯ (พื้นที่จังหวัดสมุทรสาคร)
สรุปได้ว่า วิธีการเดินทางเข้าสู่ประเทศ (กรณีเหยื่อการค้ามนุษย์ชาวต่างประเทศ/
แรงงานข้ามชาติ) และวิธีการเดินทางไปยังสถานประกอบการ/โรงงานหรือแหล่งทำงานอื่นๆนั้นมีหลากหลายวิธี ได้แก่
1. ผ่านนายหน้าที่ทำในลักษณะกลุ่มเครือญาติ คนรู้จักอยู่หมู่บ้านเดียวกัน
2. ผ่านนายหน้าที่ได้เสาะแสวงหาเด็กผู้หญิงตามหมู่บ้าน
3. การทำ "บัตรผ่านแดน" แบบไปเช้า-เย็นกลับ แล้วลักลอบอยู่ต่อ หรือเคลื่อนย้ายเข้า
พื้นที่ชั้นใน
4. ใช้หนังสือเดินทางปลอม/โดยการปลอมแปลงเอกสารเดินทาง
5. การขายบริการทางเพศผ่านรูปถ่าย ผ่านมือถือ  อินเตอร์เน็ต 
6. เดินทางเข้ามาบริเวณด่านชายแดน
7. การขายผ่านทาง Internet  ผ่านบริษัทจัดหาคู่ 
8. การนำพาโดยการเดินเท้าเข้าสู่พื้นที่ชั้นใน 
9. การนำพาโดยรถจักรยานยนต์รับจ้าง 
10. การนำพาโดยรถส่วนตัว 
11. การนำพาโดยใช้รถยนต์ของทางราชการ 
12. การนำพาโดรถโดยสารประจำทาง
13. การนำพาโดยการแอบไปกับรถของพ่อค้าเร่ที่เข้ามาเร่ขายสินค้า
14. การนำพาโดยรถขนผัก / รถขนผลไม้ 
ซึ่งผลการศึกษาดังกล่าวมีความสอดคล้องกับผลการศึกษาเชิงปริมาณที่เหยื่อ
การค้ามนุษย์ชาวต่างประเทศได้ให้ข้อมูลว่า ส่วนใหญ่ร้อยละ    30.6 เดินทางเข้าสู่ประเทศไทยโดยการนั่งเรือมา รองลงมาร้อยละ 27.5 นั่งรถผ่านมา (ตาราง 4.8) และกลุ่มบุคคลที่กลุ่มตัวอย่างซึ่งเป็นเหยื่อการค้ามนุษย์เดินทางมาด้วย ส่วนใหญ่ร้อยละ 31.2   เดินทางมาเป็นกลุ่ม โดยมีนายหน้ามาด้วย รองลงมาร้อยละ 20.2 เดินทางมาเป็นกลุ่ม (ตาราง 4.9) 

ตารางที่  5.8 จำนวน ร้อยละ ของเหยื่อการค้ามนุษย์ชาวต่างประเทศ จำแนกตามวิธีการเดินทางเข้าสู่ประเทศไทย
	วิธีการเดินทางเข้าสู่ประเทศไทย
	จำนวน
	ร้อยละ

	-    นั่งเรือ  
-    นั่งรถ ผ่านมา  
-    เดินเท้าเข้ามาในประเทศไทย 
-     นั่งรถโดยสารผ่านมา 
-     อื่น ๆ (จำไม่ได้  / มาตามแนวตะเข็บชายแดน) 
	70

63

50

37

9
	30.6

27.5

21.8

16.2

3.9


ตอบได้มากกว่า  1 ข้อ 
ตารางที่  5.9 จำนวน ร้อยละ ของกลุ่มตัวอย่างชาวต่างประเทศ จำแนกตามบุคคลที่เหยื่อการค้ามนุษย์เดินทางมาด้วย
	การเดินทางเข้าสู่ประเทศไทย 
	จำนวน
	ร้อยละ

	· เดินทางมาเป็นกลุ่มโดยมีนายหน้ามาด้วย
· เดินทางมาเป็นกลุ่ม
· เดินทางมากับเพื่อนและมีนายหน้ามาด้วย
· เดินทางมากับนายหน้า
· เดินทางมากับเพื่อน
· เดินทางมากับสมาชิกในครอบครัว
· เดินทางมาเพียงคนเดียว
· เดินทางมากับญาติ พี่ชาย พี่สาว  มารดา 
· เดินทางมากับสมาชิกในครอบครัวและมีนายหน้ามาด้วย
	68

44

33

31

17

11

10

3

1
	31.2

20.2

15.1

14.2

7.8

5.0

4.6

1.4

0.5


ตอบได้มากกว่า  1 ข้อ 
ส่วนวิธีการเดินทางไปยังสถานประกอบการ/โรงงานหรือแหล่งทำงานอื่นๆ หลังจากเดินทางเข้าสู่ชายแดนไทยนั้นผลการศึกษาเชิงปริมาณ ระบุว่า  กลุ่มตัวอย่างซึ่งเป็นเหยื่อการค้ามนุษย์ชาวต่างประเทศ ส่วนใหญ่ร้อยละ   86.5 มีนายหน้ามาติดต่อและเป็นผู้พาเดินทางไปยังสถานที่ทำงาน   รองลงมาร้อยละ   5.8 มีเพื่อนมารอรับบริเวณชายแดนและพาไปยังที่ทำงาน   (ตารางที่ 5.10) 
ตารางที่  5.10 จำนวน ร้อยละ ของกลุ่มตัวอย่างชาวต่างประเทศ จำแนกตามวิธีการเดินทางเข้าสู่พื้นที่อื่น ๆ ที่เป็นสถานที่ทำงาน หลังจากเดินทางเข้าสู่ชายแดนไทย 

	 วิธีการเดินทางเข้าสู่พื้นที่อื่น ๆ 
ที่เป็นสถานที่ทำงานหลังจากเดินทางเข้าสู่ชายแดนไทย 
	ร้อยละ

	· มีนายหน้ามาติดต่อและเป็นผู้พาเดินทางไปยังสถานที่ทำงาน 
-      มีเพื่อนมารอรับบริเวณชายแดน และพาไปยังที่ทำงาน
-      นายหน้าพาไปส่งถึงบ้านนายจ้าง  

-      เดินทางมาทำงานเอง
-      มีนายจ้างมาเลือกตัวจากบริเวณชายแดน
	86.5

5.8

4.8

1.9

1.0

	รวม
	100.0 (207)


5.3.3 เส้นทางในการเดินทาง
5.3.3.1 เส้นทางในการเดินทาง: การค้ามนุษย์ในรูปแบบของการค้า
ประเวณี
1) เด็กและหญิงสาวจากพม่าส่วนใหญ่เดินทางเข้ามาครั้งแรก มาจากจังหวัดเชียงตุง ประเทศพม่ามากที่สุด เส้นทางการอพยพส่วนใหญ่เดินทางเข้ามาที่อำเภอแม่สาย จังหวัดเชียงราย ลักษณะการเดินทางเข้ามา มากกว่าครึ่งเดินทางเข้ามาคนเดียว ที่เหลือเดินทางมาพร้อมกับญาติและเพื่อน ประมาณหนึ่งในสามมีเครือข่ายครอบครัวและเครือญาติของแรงงานพม่าอยู่ในจังหวัดเชียงรายก่อนแล้ว และทำหน้าที่ช่วยเหลือให้เดินทางเข้ามา    การที่นายหน้าส่วนใหญ่เป็นที่รู้จักของเด็กและครอบครัว  เพราะมักเป็นคนที่เคยอยู่ในชุมชนเดียวกัน หรือเป็นญาติกัน  ประกอบกับชุมชนที่นายหน้าเข้าไปมักยากจนอยู่ห่างไกลและทุรกันดาร   เพียงข้อเสนอเรื่องงาน และรายได้ก็ทำให้ครอบครัวเด็กหลงเชื่อ  รวมทั้งการจ่ายเงินค่าตัวล่วงหน้าเพื่อเป็นเครื่องล่อรวมทั้งคำสัญญาที่จะหางานให้เด็กทำ  ครอบครัวและเด็กจึงมักตัดสินใจติดตามนานหน้าไป (พื้นที่อำเภอแม่สาย จังหวัดเชียงราย) 

2) การเดินทางจะเป็นลักษณะการเดินทางมาเป็นทอด ๆ มีทั้งที่เดินทางมาเอง  หรือมีนายหน้าเดินทางมาด้วย  บางรายต้องใช้วิธีการเดินเท้าเลาะตามแนวชายแดนเข้าตามช่องทางธรรมชาติหากเป็นเด็กหรือหญิงสาวที่มาจากฝั่งพม่า  จุดพักที่สำคัญคือท่าขี้เหล็กและแม่สายโดยจะมีนายหน้าเปลี่ยนคนมารับทอดช่วงต่อ  การเดินทางมักจะไม่เดินทางทอดเดียว  มีการเปลี่ยนถ่ายพาหนะตลอดเวลา บางรายซุกตัวมากับห้องสัมภาระของรถทัวร์  เพื่อเดินทางเข้าเมืองใหญ่เช่น เชียงใหม่  กรุงเทพฯ   เป็นที่น่าสังเกตว่า หากเหยื่อเป็นเด็กหญิง นายหน้ามักเดินทางร่วมมาด้วยตลอดเส้นทาง  แต่หากเป็นหญิงสาวมักเดินทางมาพียงลำพังและไปพบกับนายหน้าที่จุดนัดหมาย ก่อนเดินทางต่อลงไปยังจังหวัดอื่น เช่น ชลบุรี  สงขลา  หาดใหญ่  ปาดังเบซาร์ ในมาเลเซียเลยไปจนถึงสิงคโปร์ (พื้นที่อำเภอแม่สาย จังหวัดเชียงราย) 

5.3.3.2 เส้นทางในการเดินทาง: การค้ามนุษย์ในรูปแบบของการค้า
แรงงาน
1) ช่องทางจังหวัดระนอง การเดินทางเข้ามาทางระนอง แรงงานบอกเล่าว่า จะมีการตกลงค่าใช้จ่ายกับนายหน้าก่อนที่จะเดินทาง  พวกเขานั่งรถโดยสารมาจากหมู่บ้าน บางคนเดินเท้าเข้ามา จนกระทั่งมาถึงจุดนัดที่นายหน้านัดแนะไว้ อาจจะเป็นเมืองใหญ่ ๆ ในประเทศพม่า หลังจากนั้นก็จะนั่งรถโดยสารมา จนกระทั่งถึงท่าเรือขนส่งสินค้า และให้แรงงานนั่งเรือมาที่เกาะสอง หลังจากมาถึงเกาะสอง จะต้องแวะพักค้างคืน 2-3 คืน เพื่อตรวจสอบว่ามีด่านตรวจตรงจุดไหนบ้าง บางครั้งแรงงานจะต้องนั่งเรือหลายรอบเพื่อเปลี่ยนตำแหน่งที่พัก หรือนั่งเรือสินค้าโดยแอบซ่อนมากับสินค้า บางครั้งเดินทางในเวลากลางคืน เมื่อมาถึงฝั่งไทยจะแวะพักที่หมู่บ้านคนไทย ซึ่งอาจจะเป็นสวนยางพารา จุดพักในสวนยางพาราจะมีแรงงานพัก เพื่อรอการส่งต่ออยู่เป็นจำนวนมากประมาณ 100-200 คน เมื่อมีการตรวจสอบว่าไม่มีด่าน นายหน้าจะนำรถกระบะ หรืออาจจะเป็นรถตู้มารับแรงงานส่งไปตามที่ต่าง ๆ  บางครั้งถ้าแรงงานจำนวนไม่มากประมาณ 5-7 คน นายหน้าจะให้วิธีพาขึ้นรถโดยสารประจำทาง โดยจ่ายค่าหัวให้กับพนักงานขับรถหัวละ 500 บาท
2) ช่องทางอำเภอแม่สอด จังหวัดตาก การเดินทางเข้ามาทางแม่สอด จากคำบอกเล่าของแรงงาน เมื่อมีการตกลงค่าใช้จ่ายในการเดินทางกับนายหน้าเรียบร้อยแล้วประมาณ 8,000 - 15,000 บาท แรงงานก็จะเดินเท้าผ่านภูเขาประมาณ 2-3 วัน และนั่งเรือข้ามแม่น้ำเมย  เพื่อผ่านเข้าประเทศไทยที่อำเภอแม่สอดฝั่งตรงข้ามเมืองเมียวดี ประเทศพม่า จากนั้นก็จะนั่งรถกระบะไปยังจุดนัดพบในจังหวัดกำแพงเพชร ในระหว่างที่กำลังเดินทางหากพบด่าน แรงงานต้องลงจากรถ เดินเท้าอ้อมด่านไปรอขึ้นรถใหม่  หรือบางรายต้องเดินเท้าจากแม่สอดมายังกำแพงเพชร และนั่งรถต่อเพื่อเข้ามายังกรุงเทพมหานคร หลังจากนั้นจะมีการเปลี่ยนรถเป็นรถแท็กซี่หรือรถตู้ เพื่อส่งแรงงานไปตามที่ต่างๆ  บางส่วนนั่งรถโดยสารประจำทางจากสถานีขนส่งอำเภอแม่สอด จนถึงกรุงเทพมหานคร ซึ่งจะมีนายหน้ามารอรับเพื่อนำส่งไปสู่โรงงานในจังหวัดสมุทรสาคร โดยมีเส้นทางการเดินทางเข้ามาที่สำคัญ 6 จุด ได้แก่ 
 (1) ใช้รถกระบะผ่านเส้นทางสาย อ.แม่สอด-เมืองตาก ระยะทาง 87 กิโลเมตร พอใกล้ถึงจุดตรวจบ้านห้วยหินฝน ต.แม่ฝน, จุดตรวจบ้านห้วยยะอุ ต.ด่านแม่ละเมา อ.แม่สอด และจุดตรวจบ้านท่าเล่ย์ ต.แม่ท้อ อ.เมืองตาก จะหาทาง "เลี่ยงด่าน" โดยใช้การเดินเท้าผ่านทางป่าเขาเพื่อเดินทางต่อไปยังจังหวัดอื่นๆ 

(2) ใช้เส้นทางรถยนต์ผ่านถนนสายแม่ระมาด-บ้านตาก สลับกับการเดินเท้าเมื่อถึง อ.บ้านตาก 

 (3) ใช้การเดินเท้าผ่านเข้ามาในพื้นที่ อ.ท่าสองยาง และ อ.แม่ระมาด ไปรวมตัวกันที่ ต.แม่กาษา ก่อนจะเดินเท้าไปทะลุ ต.สามหมื่น อ.แม่ระมาด ไปทะลุ อ.บ้านตาก และ ต.แม่ท้อ อ.เมืองตาก 

(4) ใช้การเดินเท้าผ่าน อ.แม่สอด อ.พบพระ ไปทางบ้านชิบาโบ ต.คีรีราษฎร์ อ.พบพระ ทะลุบ้านคลองลาน    จ.กำแพงเพชร 

 (5) ใช้การเดินเท้าเข้ามายัง อ.อุ้มผาง อ.แม่สอด และอ.พบพระ จากนั้นใช้เส้นทางรถยนต์บริเวณหลัก กม.ที่ 83-86 ก่อนจะเดินเท้าเข้าไปทางด้าน อ.แม่สอด ไปทะลุ อ.พรานกระต่าย จ.กำแพงเพชร 

(6) ใช้การเดินเท้าเข้า อ.แม่สอด ผ่านบ้านเจดีย์โคะ ต.มหาวัน บริเวณ กม.48 ก่อนจะเดินเท้าไปทะลุ อ.คลองลาน จ.กำแพงเพชร จากนั้นจะขนคนเข้าจังหวัดต่างๆ โดยรถกระบะ หรือรถบรรทุกดัดแปลง 

3)  ช่องทางอำเภอสังขละบุรี จังหวัดกาญจนบุรี  ช่องทางทางด่านอำเภอสังขละบุรี จังหวัดกาญจนบุรี เป็นช่องทางที่นิยมใช้เมื่อ 10 ปีที่แล้วเพราะสามารถนั่งรถโดยสารมาได้ด้วยตนเอง แต่ระยะหลังมีการตรวจสอบจากเจ้าหน้าที่มากขึ้น จำเป็นต้องใช้นายหน้าเป็นผู้นำพาเข้ามาโดยคิดค่าใช้จ่าย 12,000-15,000 บาท  แรงงานที่เดินทางจากชุมชนต่างๆ ในประเทศพม่า จะเดินทางเข้ามาพักอาศัยอยู่ร่วมกับชุมชนชายแดนที่อยู่ในประเทศพม่า เช่น ที่หมู่บ้านเจดีย์ล่าง หมู่บ้านบ่อยี่ปุ่น หมู่บ้านไร่อ้อย และหมู่บ้านฮะล็อคคะนี เนื่องจากสภาพภูมิประเทศสามารถเข้าออกประเทศได้ง่าย ไม่มีสัญญลักษณ์/ขอบเขต ที่ชัดเจนและไม่มีรั้วหนามกั้นแบ่งพรมแดน ซึ่งแรงงานเดินทางเข้าสู่ประเทศไทย 5 เส้นทางด้วยกัน ดังนี้
 (1) จุดเริ่มต้นที่เจดีย์ล่าง ประเทศพม่า เดินเท้าออกจากด้านหลังบริเวณพื้นที่หกพันไร่ ซึ่งเป็นสวนยางพารา ข้ามระหว่างภูเขาอ้อมด่านทหารน้ำเกริ๊กมาที่บริเวณสนามบินเก่า (คุ้มแม่ติ่ว) ซึ่งอยู่ในหมู่บ้านซองกาเลีย ประเทศไทย ที่อยู่ห่างจากด่านทหารน้ำเกริ๊กประมาณ 3 กิโลเมตรเพื่อขึ้นรถเดินทางเข้าเมือง
 (2)  จุดเริ่มต้นที่เจดีย์ล่าง ประเทศพม่า เดินเท้าออกจากด้านหลังบริเวณพื้นที่หกพันไร่ ซึ่งเป็นสวนยางพาราเช่นเดียวกัน แต่เดินข้ามภูเขาไปหมู่บ้านสะเน่พ่องที่อยู่ในเขตรักษาพันธุ์สัตวป่าทุ่งใหญ่นเรศวร เพื่อพักรอเวลาหรือรอดูสถานการณ์ต่างๆ จากนั้นล่องแพตามแม่น้ำรันตี อ้อมด่านอาสาสมัครคุ้มครองหมู่บ้าน ไปขึ้นบกที่สะพานแม่น้ำรันตี เพื่อนั่งรอเข้าไปในเมืองเวลากลางคืน
 (3) จุดเริ่มต้นที่หมู่บ้านบ่อยี่ปุ่น และหมู่บ้านไร่อ้อย ประเทศพม่า เดินเท้าเข้ามาข้ามภูเขา อ้อมไปด้านหลังสถานีวิจัยการเกษตรพื้นที่สูง ถึงหมู่บ้านซองกาเลีย ประเทศไทย เพื่อพักรอเวลาและสถานการณ์ต่างๆ แต่บางคนก็ล่องแพตามแม่น้ำซองกาเลียมาที่หมู่บ้านวังกะ (คุ้มดงสัก) เพื่อเดินทางในเวลากลางคืนไปขึ้นแพที่หมู่บ้านต่างๆที่ตั้งอยู่อีกด้านหนึ่งของเขื่อนเขาแหลม ในเขตอำเภอทองผาภูมิ จังหวัดกาญจนบุรี

 (4) จุดเริ่มต้นที่หมู่บ้านบ่อยี่ปุ่น และหมู่บ้านไร่อ้อย ประเทศพม่าเช่นเดียวกันแต่เดินเท้าข้ามภูเขามาที่หมู่บ้านหม่องสะเทอ เพื่อหยุดพักรอขึ้นรถไปยังตัวจังหวัดกาญจนบุรีหรือไปที่หมู่บ้านวังกะ (คุ้มดงสัก) เพื่อลงเรือในเวลากลางคืนไปขึ้นแพที่หมู่บ้านต่างๆที่ตั้งอยู่อีกด้านหนึ่งของเขื่อนเขาแหลม ในเขตอำเภอทองผาภูมิ จังหวัดกาญจนบุรี
 (5)  จุดเริ่มต้นที่หมู่บ้านฮะล็อคคะนี ประเทศพม่า เดินเท้าข้ามภูเขาที่อยู่ใกล้แคมป์ต้นยาง ไปที่หมู่บ้านปะไรโหนก ใช้เวลาประมาณ 30 นาที จากนั้นเดินเท้าต่อไปยังหมู่บ้านหม่องสะเทอเพื่อรอนั่งรถหรือนั่งเรือที่บ้านวังกะ (คุ้มดงสัก) ในเวลากลางคืนไปขึ้นแพที่หมู่บ้านต่างๆที่ตั้งอยู่อีกด้านหนึ่งของเขื่อนเขาแหลม ในเขตอำเภอทองผาภูมิ จังหวัดกาญจนบุรีเช่นเดียวกัน ปัจจุบันไม่เป็นที่นิยมเนื่องจากมีด่านตรวจสอบและค่อนข้างอันตรายต่อการถูกตรวจจับ
4) ช่องทางชายแดนภาคเหนือ จ.แม่ฮ่องสอน จ. เชียงใหม่ ข้อมูลจากคำบอกเล่าของผู้เสียหายเหยื่อการค้ามนุษย์ได้ให้ข้อมูลดังนี้ เส้นทางการเข้ามาประเทศไทยทางเชียงใหม่ เมื่อตกลงกับนายหน้าที่ปลายต้นทางจะเดินทางมาที่ชายแดนและข้ามมาทางท่าขี้เหล็ก เดินทางและเข้ามาที่เมืองเชียงใหม่และหลังจากนั้นนายหน้าจะพานั่งรถบัสโดยสารประจำทางมา เมื่อรถบัสมาถึงใกล้กรุงเทพฯ ลงก่อนและมีรถแท็กซี่มารับและส่งไปตามโรงงาน กรณีนี้เป็นการเดินทางมาจำวนคนไม่มากประมาณ 2-3 คน ค่านายหน้าประมาณ 13,000 บาทต่อคน


5) ช่องทางอ.พิบูลย์มังสาหาร จ. อุบลราชธานี ช่องทาง จังหวัดมุกดาหาร และช่องทาง จังหวัดหนองคาย ในการเดินทางของแรงงานลาว 
6) ช่องทางอรัญญประเทศ จ. สระแก้ว ช่องทางจังหวัดสุรินทร์ ช่องทาง จังหวัดอุบลราชธานี ในการเดินทางของแรงงานกัมพูชา

จากผลการศึกษาข้างต้นพบว่า เส้นทางของกระบวนการค้ามนุษย์มีจุดเริ่มต้นที่สำคัญจากบริเวณชายแดนซึ่งเป็นพื้นที่เชื่อต่อระหว่างประเทศไทยและประเทศเพื่อนบ้าน ซึ่งสามารถสรุปเส้นทางสำคัญได้ดังนี้
1. บริเวณชายแดนไทย-พม่า ได้แก่
-  แนวชายแดนเข้าตามช่องทางธรรมชาติอำเภอแม่สาย จังหวัดเชียงราย
-  ช่องทางจังหวัดระนอง 
-  ช่องทางอำเภอแม่สอด จังหวัดตาก 

-  ช่องทางอำเภอสังขละบุรี จังหวัดกาญจนบุรี  

-  ช่องทางชายแดนภาคเหนือ จังหวัดแม่ฮ่องสอน และจังหวัดเชียงใหม่
2. บริเวณชายแดนไทย-ลาว 
- ช่องทางอำเภอเชียงคำ จังหวัดพะเยา 
- ช่องทางอำเภอพิบูลย์มังสาหาร จังหวัดอุบลราชธานี 
- ช่องทางจังหวัดมุกดาหาร 

- ช่องทางจังหวัดหนองคาย 
3. บริเวณชายแดนไทย-กัมพูชา
- ช่องทางอรัญญประเทศ จังหวัดสระแก้ว 
- ช่องทางจังหวัดสุรินทร์ 
- ช่องทาง จังหวัดอุบลราชธานี 

5.4 ความเสียหาย/ผลกระทบที่เหยื่อการค้ามนุษย์ต้องเผชิญ 
1) การถูกทำร้ายจากนายจ้าง
 เหยื่อการค้ามนุษย์ชาวไทย : จากการศึกษาพบว่า   ส่วนใหญ่ร้อยละ  84.8  ไม่เคยถูกทำร้ายจ้างนายจ้าง เพราะได้หลบหนีออกมาก่อน ซึ่งระหว่างที่อยู่ยอมทำตามทุกอย่าง  เต็มใจที่จะทำงาน  / ถูกดุด่าว่ากล่าว  นายจ้างค่อนข้างใจดี   ไม่ได้อยู่กับนายจ้าง  เป็นพ่อเลี้ยง เป็นพี่สาว เป็นเพื่อน และร้อยละ  15.2  ถูกทำร้ายจากนายจ้าง โดยการตีด้วยหางกระเบน หากเลือดไม่ออกจะไม่หยุดตีและเอาน้ำเกลือมาราดแผล     การให้เพื่อนซึ่งควบคุมตบตีเมื่อไม่ยอมไปกับแขก  คนคุมเด็กในร้านทำร้าย  ถูกทำร้ายทางร่างกาย   ทุบตี ถูกขัง    ขังไว้ในห้อง ด้วยการล็อคกุญแจด้านนอก (ตารางที่ 5.11)
เหยื่อการค้ามนุษย์ชาวต่างประเทศ จากการศึกษาพบว่า ส่วนใหญ่ร้อยละ  68.1  ไม่ถูกทำร้ายร่างกาย  ร้าย  เพราะสมัครใจทำงาน เชื่อฟัง ไม่ดื้อ ไม่เถียง ไม่อู้ ไม่ตอบโต้นายจ้าง เจ้านายใจดี เจ้านายให้ความเอ็นดู ขยันทำงาน ไม่พยายามหลบหนี้  เป็นต้น และร้อยละ 31.9  ถูกทำร้าย  โดยใช้มือตบตี และล่วงเกินทางเพศ ใช้มือตบหน้า และใช้มีดขู่  ใช้ไม้แขวนเสื้อตี ใช้หวายตีที่แขนจนแขนแตก ตบตี ข่วน (ใช้มือ ไม้ ไม้แขวนเสื้อ) เวลานายจ้างไม่ถูกใจ  ถ้าขายดอกกุหลาบไม่หมดจะถูกทำร้าย ถูกชกหน้าและให้กินดอกไม้ที่ขายไม่หมด  ถูกตบศีรษะ โดยนายจ้าง   ถูกตบหน้า เพราะอยากกลับบ้าน  ถูกทุบตี ให้อดอาหาร  ถูกทุบตีหากไม่ทำงาน และถูกหักเงินหากไม่ทำงาน  ถูกผู้คุมทำร้ายร่างกาย หากไม่ทำงาน  นายจ้างดุด่าตลอดเวลา  นายจ้างตบ หยิก และกระทืบ  นายจ้างและหัวหน้าคนงานด่าตลอดเวลา พอเจ้าของร้านอารมณ์ไม่ดีก็นำถังน้ำตีที่เข่าและเอาน้ำสาดใส่หน้า ให้อดอาหาร และทุบตีเมื่อทำงานไม่เสร็จ หรือไม่สะอาด (ตารางที่ 5.11) 
ตารางที่  5.11 จำนวน ร้อยละ ของเหยื่อค้ามนุษย์จำแนกตามการถูกทำร้ายจากนายจ้าง
	การถูกทำร้ายจากนายจ้าง 
	เหยื่อการค้ามนุษย์ชาวไทย
	เหยื่อการค้ามนุษย์ชาวต่างประเทศ

	· ไม่ถูกทำร้าย   

· ถูกทำร้าย 
	84.8 

15.2
	68.1

31.9

	รวม
	100.0(33) 
	100.0(207)


2) ความเสียหายและความเจ็ดปวดที่ต้องเผชิญ   
เหยื่อการค้ามนุษย์ชาวไทย : จากการศึกษาพบว่า กลุ่มตัวอย่าง ส่วนใหญ่ร้อยละ 39.0 มีความเสียหายและความเจ็บปวดทางด้านจิตใจ รองลงมาร้อยละ 30.0 มีความเสียหายและความเจ็บปวดทางด้านร่างกาย ซึ่งเท่ากับความเสียหายและความเจ็ดปวดด้านอื่น ๆ   (ตารางที่ 5.12)   โดยมีรายละเอียดดังนี้ 

-  ความเสียหายทางด้านจิตใจ ได้แก่   กังวล เครียด หวาดวิตก กลัว   ขาดอิสรภาพ   มีอาการทางจิตประสาทต้องเข้ารับการรักษา  หวาดระแวง   กลัวว่าคนที่บ้านทราบว่าทำงานขายบริการทางเพศ   จำใจต้องทำ เพื่อจะได้ส่งเงินให้ครอบครัว   ต้องการประชดชีวิต ประชดบิดามารดา  ถูกบังคับให้ทำงาน ถ้าทำไม่ได้จะถูกหักเงิน   มีความกลัวไม่กล้าหนี  มีภาวะประสานหลอน กลัวคนที่หน้าตาคล้ายผู้ใช้บริการ   รู้สึกกดดัน ถูกบังคับ ซึ่งตนไม่ต้องการทำ   รู้สึกต้องทนทุกข์ ทรมาน ที่ต้องถูกบังคับให้ทำงานขายบริการทางเพศ น้อยเนื้อต่ำใจที่ยากจน และยังต้องถูกหลอกอีก    เสียใจที่ถูกออกไปทำงานขายบริการ ซึ่งตามข้อตกลงบอกว่าเป็นงานเสริ์ฟอาหารกับนั่งดื่ม     เสียใจ ที่ถูกพี่สาวหลอกให้มาทำงาน

-  ความเสียหายทางด้านร่างกาย ได้แก่ การตบตี และถูกกระทืบ จนได้รับบาดเจ็บ ต้องทำงานรับแขกที่มาใช้บริการโดยต้องนอน กับผู้มาใช้บริการไม่สามารถเลือกได้   ถูกซ้อม ถูกทุบตีตามร่างกาย บอบช้ำบริเวณปาก   มดลูกอักเสบ ติดเชื้อในช่องคลอด และมีอาการปวดบริเวณท้องน้อย    เมื่อหลบหนีออกมาถูกทำร้าย
-  ความเสียหายและความเจ็บปวดอื่น ๆ  ได้แก่  กลัวว่ายายจะรู้ว่าตนเองทำอาชีพบริการทางเพศ   ฐานะทางครอบครัวยากจน ต้องการมีฐานะเท่าเทียมครอบครัวอื่น    ต้องการเรียนหนังสือแต่ไม่ได้เรียน เนื่องจากครอบครัวแตกแยกและไม่มีใครรับผิดชอบเลี้ยงดู   ต้องอดทนในการทำงาน เนื่องจากแขกที่มาใช้บริการสกปรก  น้อยใจว่าไม่มีใครรัก ต้องการอิสระ เลี้ยงดูตัวเองได้  มารดาไม่ได้ดูแล เลี้ยงดูแบบผิดๆ   ไม่ได้ทำงานหาเงินตามที่ต้องการ ไม่มีเงินส่งให้ครอบครัว   รู้สึกน้อยใจ เจ็บปวดกับการที่ไม่สามารถหาเงินส่งให้ครอบครัว เพื่อเลี้ยงดูบิดาและบุตร    หลบหนีออกมาได้ เดินเท้าทั้งคืน เป็นลมหมดสติ มีคนช่วยเหลือ  อายที่ถูกหลอกตอนอายุมากแล้ว ไม่สามารถกับคืนสู่ชุมชนได้
เหยื่อการค้ามนุษย์ชาวต่างประเทศ : จากการศึกษาพบว่า กลุ่มตัวอย่าง ส่วนใหญ่ร้อยละ 56.9 ได้รับความเสียหายและความเจ็บปวดทางด้านร่ายกาย และเพียงร้อยละ 40.4 ได้รับความเสียหายทางด้านจิตใจ (ตารางที่ 5.12) โดยมีรายละเอียดดังนี้  
-  ทางด้านร่างกาย : ขาดอิสรภาพในการดำรงชีวิตตามปกติ  แขนซ้ายหัก เลือดกำเดาไหล  งานหนัก  เจ็บและทำให้ทำงานไม่ถนัด  เจ็บแขนจนกระทั่งได้รับการช่วยเหลือนำไปพบแพทย์   น   เจ็บที่หัวเข่าเพราะถูกตี  เจ็บบริเวณที่ถูกตี  เจ็บบริเวณ ที่ถูกทำร้าย และมีร่องรอยของแผลเป็น  เจ็บปวด หิว   เจ็บปวดจากการถูกทำร้าย เจ็บหัว  ถูกกล้อนผม   ถูกกักขัง ขาดอิสรภาพ เจ็บปวด ทำงานหนักเกินไป  ถูกตีที่ก้น อย่างแรง ถูกทำร้ายร่างกายโดยการทุบตี     ถูกทุบตีที่หน้าและศีรษะ รู้สึกเจ็บปวด  ทำงานไม่มีวันหยุด แท้งลูก (นายจ้างกระทืบท้อง)  มีแผลเป็นที่ร่างกาย  มือทั้งสองข้างต้องจับปลาและน้ำแข็ง ตลอดเวลาทำให้มือและเล็บปวดและแดง  มือเปื่อยเพราะถูกน้ำแข็งทั้งวัน  ไม่ได้รับอิสรภาพ และถูกทุบตีไม่สามารถเลือกแขกได้  ร่างกายไม่สมประกอบ เป็นคนแคระ   หลบหนีออกจากร้าน และถูกรถชนให้ทานอาหารวันละ 2 มื้อ  และต้องอดนอนเพราะต้องทำงานวันละ 12-14 ชม. ให้อดอาหารถูกลงโทษถ้าทำงานไม่เรียบร้อย  อาจเสี่ยงกับโรคติดต่อทางเพศสัมพันธ์
-  ทางด้านจิตใจ   : กลัว เครียด หวาดระแวง ไม่ไว้ใจคนไทย  กลัวคนเสียงดัง กลัวนายจ้าง  กลัวนายจ้างมาก รู้อับอาย ไม่อยากพูดถึงเหตุการณ์ที่เกิดขึ้น  กักบริเวณ ไม่ให้ติดต่อกับบุคคลภายนอก  กังวล อยากกลับบ้าน แต่ทางร้านไม่ยินยอม  เครียด กลัวทางบ้านเดือนร้อนที่ไม่ได้ส่งเงินให้   เครียด นอนไม่หลับ พูดคนเดียว  เครียด และขาดที่ปรึกษา กังวลที่ไม่มีเงินส่งให้ที่บ้าน เป็นห่วงน้องว่าจะไม่มีข้าวกิน  เจ็บใจ เจ็บปวดที่นายจ้างตบตีและนำน้ำมาสาดหน้า รู้สึกเจ็บใจที่ปกป้องตัวเองไม่ได้  เจ็บใจที่ถูกด่าว่า แต่ไม่สามารถตอบโต้ได้  ถูกกักขัง ไม่มีอิสระ  ถูกบังคับให้ทำงานนายจ้างพูดหยาบคาย  ไม่น่าเชื่อคนง่าย ถูกล่วงละเมิดทางเพศ  ไม่รู้สึกว่าถูกบังคับ แต่รู้สึกอึดอัดที่ถูกหักค่าตัว  ไม่สามารถใช้ชีวิตกับคนรักได้อย่างเปิดเผย  ไม่อยากขอทาน แต่ครอบครับสนับสนุนให้ทำ  รู้สึกเจ็บใจที่ถูกคนอื่นพูดดูถูก หยาบคาย แต่ไม่สามารถตอบโต้ได้  รู้สึกเจ็บใจที่ถูกนายจ้างให้ทำงานและไม่จ่ายค่าแรง  รู้สึกเจ็บปวดที่ถูกทำร้ายร่างกาย  รู้สึกตัวเองไม่มีคุณค่า เสียหายเวลาที่ผ่านมา   เสียใจที่แท้งลูก รู้สึกกลัวนายจ้างมาก   อับอายเพื่อนและคนในโรงงาน
ตารางที่  5.13 จำนวน ร้อยละ ของเหยื่อการค้ามนุษย์ จำแนกตามความเสียหายและความเจ็บปวดที่ต้องเผชิญ
	ความเสียหายและความเจ็ดปวดที่ต้องเผชิญ
	เหยื่อการค้ามนุษย์ชาวไทย
	เหยื่อการค้ามนุษย์ชาวต่างประเทศ

	-   ทางจิตใจ 
-  ทางร่างกาย
-  ความเสียหายและความเจ็บปวดอื่น ๆ 
	39.0

30.0

30.0
	59.6

40.4
-

	รวม
	100.0(33) 
	100.0(207)


� ซึ่งเป็นหน่วยงานมีหน้าที่หลักในด้านของการคุ้มครอง ดูแล ช่วยเหลือผู้เสียหายจากการค้ามนุษย์ในระยะยาว มิใช่สถานรับตัวช่วยคราว ได้แก่ 1) สถานแรกรับและสถานคุ้มครองและพัฒนาอาชีพบ้านเกร็ดตระการ จังหวัดนนทบุรี 2) สถานแรกรับและสถานคุ้มครองและพัฒนาอาชีพบ้านศรีสุราษฎร์ จังหวัดสุราษฎร์ 3) บ้านพักเด็กและครอบครัวจังหวัดเชียงราย 4) สถานแรกรับและสถานคุ้มครองและพัฒนาอาชีพ บ้านนารีสวัสดิ์ จังหวัดครราชสีมา 5) สถานแรกรับและคุ้มครองและพัฒนาอาชีพบ้านสองแคว จังหวัดพิษณุโลก 6)สถานสงเคราะห์เด็กชายบ้านเชียงใหม่ จังหวัดเชียงใหม่

